CELEX: E2009C0343
Language: mt
Date: 2009-07-23 00:00:00
Title: Deċiżjoni tal-Awtorità ta’ Sorveljanza tal-EFTA Nru 343/09/COL tat- 23 ta’ Lulju 2009 dwar it-tranżazzjonijiet ta’ proprjetà li saru mill-Muniċipalità ta’ Time rigward il-proprjetajiet numri 1/152, 1/301, 1/630, 4/165, 2/70, 2/32 (Norveġja)

12.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 123/72
            
         DEĊIŻJONI TAL-AWTORITÀ TA’ SORVELJANZA TAL-EFTA
   Nru 343/09/COL
   tat-23 ta’ Lulju 2009
   dwar it-tranżazzjonijiet ta’ proprjetà li saru mill-Muniċipalità ta’ Time rigward il-proprjetajiet numri 1/152, 1/301, 1/630, 4/165, 2/70, 2/32
   (Norveġja)
   L-AWTORITÀ TA’ SORVELJANZA TAL-EFTA (1),
   Wara li kkunsidrat il-Ftehim dwar iż-Żona Ekonomika Ewropea (2), b’mod partikolari l-Artikoli 61 sa 63 u l-Protokoll 26 tiegħu,
   Wara li kkunsidrat il-Ftehim bejn l-Istati tal-EFTA dwar l-Istabbiliment ta’ Awtorità ta’ Sorveljanza u ta’ Qorti tal- Ġustizzja (3), b’mod partikolari l-Artikolu 24 tiegħu,
   Wara li kkunsidrat l-Artikolu 1(3) tal-Parti I u l-Artikoli 4(4) u 7(2) fil-Parti II tal- Protokoll 3 għall-Ftehim dwar is-Sorveljanza u dwar il-Qorti (4),
   Wara li kkunsidrat il-Linji gwida tal-Awtorità dwar l-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE (5), u b’mod partikolari il-Kapitolu li jirrigwarda l-Elementi ta’ Għajnuna mill-Istat fil-Bejgħ ta’ Artijiet u Bini minn Awtoritajiet Pubbliċi,
   Wara li kkunsidrat id-Deċiżjoni tal-Awtorità tal-14 ta’ Lulju 2004 dwar id-dispożizzjonijiet implimentattivi li jissemmew taħt l-Artikolu 27 fil-Parti II tal-Protokoll 3 (6),
   Wara li talbet lill-partijiet interessati sabiex jissottomettu l-kummenti tagħhom skont dawk id-dispożizzjonijiet (7), u wara li kkunsidrat il-kummenti tagħhom,
   Billi:
   I.   FATTI
   
   1.   PROĊEDURA
   
   Fit-3 ta’ Marzu 2007, l-Awtorità rċeviet ilment minn assoċjazzjoni msejħa Aksjonsgruppa “Ta vare på trivelige Bryne”, rigward il-bejgħ tal-proprjetajiet numri 1/152, 1/301, 1/630, 4/165 fil-muniċipalità ta’ Time mill-awtoritajiet muniċipali lil żewġ entitajiet privati differenti, kif ukoll il-bejgħ tat-titolu numru 2/70 (l-istadju ta’ Bryne li jinkludi wkoll it-titolu numru 2/32) mill-klabb tal-futbol ta’ Bryne, li qabel kien ingħata lill-klabb mill-muniċipalità, lil investitur privat (Avveniment Numru: 414270). Permezz ta’ ittra datata d-9 ta’ Mejju 2007, l-investitur privat is-Sur Gunnar Oma bagħat ilment lill-Awtorità rigward il-bejgħ mill-muniċipalità ta’ Time ta’ waħda mill-proprjetajiet imsemmija hawn fuq, jiġifieri numru 4/165.
   Wara skambju ta’ korrispondenza u informazzjoni mal-awtoritajiet Norveġiżi (8), fid-19 ta’ Diċembru 2007 l-Awtorità ddeċidiet li tiftaħ proċedura ta’ investigazzjoni formali dwar il-bejgħ tal-plottijiet ta’ art imsemmija hawn fuq. Id-Deċiżjoni tal-Awtorità Numru 717/07/COL sabiex jingħata bidu għal proċedura ġiet ippubblikata f’Il-Ġurnal Uffiċjali tal-Unjoni Ewropea u fis-Suppliment taż-ŻEE tiegħu (9).
   L-awtoritajiet Norveġiżi kienu kkummentaw fuq id-deċiżjoni tal-ftuħ permezz ta’ ittra datata l-21 ta’ Frar 2008 (Avveniment Numru 466024). L-Awtorità talbet lill-partijiet interessati sabiex iressqu l-kummenti tagħhom. L-Awtorità rċeviet kummenti mingħand żewġ partijiet interessati. (10) Permezz ta’ ittra datata l-24 ta’ Lulju 2008, (Avveniment Numru 485974), l-Awtorità għaddiet dawn il-kummenti lill-awtoritajiet Norveġiżi. Permezz ta’ ittra datata t-13 ta’ Awwissu 2008 (Avveniment Numru 488289), l-awtoritajiet Norveġiżi nnotifikaw lill-Awtorità li ma kellhomx aktar kummenti.
   2.   DESKRIZZJONI TAT-TRANŻAZZJONIJIET LI QED JIĠU EŻAMINATI
   
   2.1.   IL-BEJGĦ TAT-TITOLI NUMRI 1/152, 1/301 U 1/630 LIL GRUNNSTEINEN AS
   Permezz ta’ ftehim ta’ bejgħ datat il-25 ta’ Awwissu 2007 (11), il-muniċipalità ta’ Time biegħet it-titoli tal-proprjetajiet numri 1/152 (1 312 metru kwadru), 1/301 (741 metru kwadru) u 1/630 (1 167 metru kwadru) fiċ-ċentru ta’ Bryne, iċ-ċentru muniċipali tal-muniċipalità ta’ Time, lill-kuntrattur privat tal-proprjetà Grunnsteinen AS. Skont l-ispjegazzjonijiet li ngħataw, l-inizjattiva li jsir dan il-ftehim tidher li ttieħdet mix-xerrejja, u ma saret l-ebda sejħa pubblika għall-offerti qabel il-bejgħ (12) Grunnsteinen ma ħallset xejn għall-proprjetà iżda daħlet f’impenn li tibni total ta’ 65 spazju ta’ parkeġġ minflok ma’ tagħti ħlas normali għall-proprjetà (13). Il-Klawżola 7 tal-ftehim Grunnsteinen ipprovdiet li t-titoli tal-proprjetà għandhom ikunu ttrasferiti biss meta jitlestew l-ispazji għall-parkeġġ, sa mhux aktar tard mill-aħħar tal-2008. Barra minn hekk, il-Klawżola 1 stipulat li l-parkeġġ ta’ taħt l-art tal-karozzi għandu jkun irreġistrat bħala titolu separat fir-reġistru tal-artijiet meta jiġi ttrasferit mill-ġdid lill-Muniċipalità ta’ Time.
   Il-Klawżola 1 tal-kuntratt (14) tiddikjara li l-proprjetajiet, fil-mument meta sar il-kuntratt, kienu allokati għal skopijiet residenzjali u ta’ triq pubblika/parkeġġ pubbliku.
   Taħt il-Klawżola 1 tal-kuntratt, Grunnsteinen AS intrabtet li tibni spazji għall-parkeġġ taħt l-art fuq it-titolu numru 1/152, li minnhom 65 kellhom ikunu ttrasferiti lill-muniċipalità ta’ Time malli jitlestew (klawżoli 1 u 5 tal-ftehim). Skont l-awtoritajiet muniċipali, il-ħlas għat-titolu numru 1/152 kien jikkonsisti fl-44 spazju ta’ parkeġġ fuq il-proprjetà li kienu kkumpensati mill-parkeġġ tal-karozzi ta’ taħt l-art. Rigward it-titoli numri 1/301 u 1/630, il-muniċipalità kienet ikkummissjonat stima tal-valur ta’ waħda mill-proprjetajiet, it-titolu numru 1/630, li l-muniċipalità ssostni li kienu vvalutati minn Eiendomsmegler 1. L-istima tat-titolu numru 1/630, li kkonkludiet li l-valur fis-suq kien ta’ NOK 600 kull metru kwadru, ġiet ippreżentata lill-Awtorità qabel infetħet il-proċedura ta’ investigazzjoni formali (15). Bħala tweġiba għat-talbiet tal-Awtorità, l-awtoritajiet Norveġiżi fil-bidu ppreżentaw kalkoli li saru mid-ditta tal-kostruzzjoni Skanska Norge AS, li kienu juru li l-prezz għal spazju ta’ parkeġġ f’parkeġġ tal-karozzi taħt l-art huwa ta’ madwar NOK 150 000,- minbarra t-taxxa fuq il-valur miżjud u l-ispejjeż ta’ xiri/kiri tal-art. (16) Fuq il-bażi ta’ dawn l-istimi, l-awtoritajiet Norveġiżi ddikjaraw li l-prezz tas-suq għat-titoli numri 1/301 u 1/630, ibbażat fuq l-istima tal-valur, kien ta’ madwar NOK 2 516 400 (17), filwaqt li l-valur tal-21 spazju ta’ parkeġġ l-oħrajn li Grunnsteinen kienet intrabtet li tibni għall-muniċipalità kien stmat għal madwar NOK 2 625 000 (18). Għaldaqstant, il-valur ta’ dawn iż-żewġ proprjetajiet kellu jiġi kkumpensat kollu minn Grunnsteinen permezz tal-bini ta’ 21 spazju ta’ parkeġġ addizzjonali.
   B’risposta għall-ordni biex tingħata informazzjoni li saret mill-Awtorità fid-deċiżjoni ta’ ftuħ ta’ proċedura ta’ investigazzjoni formali, tressqu stimi ġodda tal-valur tal-proprjetà, kif ukoll stimi tal-prezz tal-parkeġġ tal-karozzi. (19) L-istimi tal-valur ġodda saru mid-ditta ta’ valutazzjoni tal-assi OPAK. Abbażi tal-metodu tal-ispejjeż tal-art (20), OPAK waslet għall-valur tas-suq ta’ NOK 3,2 miljun għall-proprjetajiet mibjugħa en bloc. Skont OPAK, id-dar fuq it-titolu numru 1/301 hija kkundannata u ser ikollha titwaqqa’, b’hekk hija piż fuq il-proprjetà. L-ispejjeż għat-twaqqigħ huma stmati għal madwar NOK 150 000. L-istima ta’ OPAK tinkludi wkoll stimi tal-ispejjeż għall-ispazji għall-parkeġġ. Ibbażati fuq minimu ta’ 25 metru kwadru għal kull spazju ta’ parkeġġ (kif mitlub mir-regolamenti tal-gvern) u l-ispejjeż tal-bini ta’ NOK 5 200 għal kull metru kwadru (ibbażati fuq l-esperjenza), OPAK tasal għall-prezz ta’ NOK 130 000 għal kull spazju ta’ parkeġġ, jew NOK 8 450 000 għal 65 spazju ta’ parkeġġ.
   2.2.   IL-BEJGĦ TAT-TITOLU NUMRU 4/165 LIL BRYNE INDUSTRIPARK AS
   Fil-31 ta’ Awwissu 2005, il-Muniċipalità ta’ Time u l-kuntrattur privat tal-proprjetà Bryne Industripark AS iffirmaw ftehim ta’ bejgħ fir-rigward tat-titolu numru 4/165 f’Håland f’Time. (21) It-titolu kien jinkludi 56 365 metru kwadru ta’ art industrijali, u l-prezz tal-bejgħ kien stabbilit għal NOK 4,7 miljun (jew madwar NOK 83 kull metru kwadru). Fiż-żmien meta ġie ffirmat il-ftehim, iż-żona kienet allokata għal skopijiet industrijali iżda l-pjan dettaljat ta’ tqassim tat-territorju ma ġiex adottat minħabba oġġezzjonijiet mill-Amministrazzjoni Pubblika tat-Toroq. Il-kuntratt fih klawżola ta’ rkupru (Klawżola 7) għall-muniċipalità ta’ Time f’każ li l-proprjetà ma tkunx inbniet jew intużat sa 5 snin wara d-data tat-teħid tal-pussess.
   Fil-mument meta sar il-ftehim, il-proprjetà kienet tikkonsisti f’art mhux żviluppata. Fil-memorandum għall-kunsill muniċipali li approva l-ftehim, l-amministrazzjoni muniċipali tiddikjara li l-konklużjoni ta’ ftehim ta’ żvilupp għandha tkun kundizzjoni għall-bejgħ tal-art. Skont l-awtoritajiet muniċipali, ir-regolamenti l-ġodda dettaljati ta’ tqassim tat-territorju ġew adottati fit-30 ta’ Awwissu 2007, li taħthom il-proprjetà kienet allokata għal skopijiet sportivi (22). Il-ftehim ta’ bejgħ stipula li ftehim ta’ żvilupp għandu jkun konkluż fuq il-bażi tar-regolament tat-tqassim tat-territorju. L-awtoritajiet Norveġiżi, fiż-żmien meta kkomunikaw id-deċiżjoni ta’ ftuħ, issottomettew stima tal-ispejjeż ta’ żvilupp ikkummissjonata mid-ditta ta’ konsulenza Asplan Viak u offerta għax-xogħlijiet tal-art sottomessa minn bennej lokali (23).
   Il-muniċipalità tikkonferma li ma ġiet organizzata l-ebda sejħa pubblika għall-offerti qabel il-bejgħ, li seħħ wara inizjattiva mix-xerrej, iżda ssostni li l-art ġiet irreklamata fuq il-paġna tal-Internet tagħha fl-2003-2004. Jirriżulta mill-memorandum amministrattiv li sar qabel il-bejgħ li l-prezz mitlub kien ibbażat fuq il-prezz li bih il-muniċipalità ta’ Time xtrat il-proprjetà fl-1999, li miegħu ġew miżjuda l-ispejjeż kapitali, il-ħidma regolatorja u l-ispejjeż amministrattivi. Il-prezz kien, għalhekk, stabbilit b’mod konformi mal-prinċipju ġenerali tal-muniċipalità għall-bejgħ ta’ proprjetajiet industrijali, jiġifieri bejgħ bil-prezz kemm jiswew (24).
   L-ilmentatur allega li l-prezz għal dan it-tip ta’ proprjetà għandu jkun fil-medda ta’ NOK 400 kull metru kwadru, abbażi ta’ stima allegatament imwettqa minn stimatur indipendenti tal-assi f’Jannar 2007 (25). Madankollu, ma ġiet ippreżentata l-ebda dokumentazzjoni għal dan. L-awtoritajiet muniċipali kienu qegħdin jiddikjaraw li l-prezz tas-suq huwa fil-medda ta’ madwar NOK 80 u 115 kull metru kwadru fiż-żona, ibbażat fuq il-bejgħ ta’ proprjetajiet simili bejn persuni privati fir-reġjun (26). B’risposta għall-ordni biex tingħata informazzjoni tal-Awtorità fid-deċiżjoni ta’ ftuħ ta’ proċedura ta’ investigazzjoni formali, l-awtoritajiet Norveġiżi ressqu stima tal-valur li saret minn OPAK. L-istima ta’ OPAK tirrigwarda l-art kif allokata fil-mument tal-kuntratt, jiġifieri għal skopijiet industrijali u mhux għal skopijiet sportivi, f’konformità mar-regolamenti ta’ tqassim ta’ territorju li ħarġu wara. L-istima mhijiex ibbażata fuq il-metodu ta’ sfruttament, iżda fuq il-valur tal-bejgħ, definit bħala “il-prezz li bosta partijiet interessati indipendenti huma maħsuba li jkunu lesti li jħallsu fid-data tal-istima”. F’dan il-każ, dan il-prezz ġie stabbilit b’referenza għal prezzijiet ta’ bejgħ li nkisbu għal “proprjetajiet komparabbli fiż-żona”. L-istima tikkonkludi li l-prezz tas-suq ma jistax ikun stabbilit b’ċertezza, iżda li x’aktarx ikun fil-medda ta’ 80 sa 100 NOK/metru kwadru.
   2.3.   IL-BEJGĦ TAT-TITOLI NUMRI 2/70 U 2/32 LIL BRYNE FOTBALLKLUBB
   2.3.1.   
         Il-ftehim tal-bejgħ
      
   
   Permezz tal-ftehim datat it-8 ta’ Awwissu 2003 (27), il-muniċipalità ta’ Time ittrasferiet it-titolu lill-istadju ta’ Bryne, it-titoli numri 2/32 u 2/70, żona ta’ madwar 53 000 metru kwadru, lil Bryne fotballklubb (Bryne FK) (28). Il-bini fuq l-art (inkluża t-tribuna tal-futbol) kienu diġà proprjetà tal-klabb tal-futbol u kien hemm stabbiliti ftehimiet tal-kiri tal-art (29). Bini wieħed li mhux proprjetà tal-klabb tal-futbol ta’ Bryne jidher li baqa’ fuq l-art, u kien previst li l-klabb jieħu f’idejh id-drittijiet tal-muniċipalità taħt il-ftehim tal-kiri mas-sid tal-bini (30).
   Taħt il-Klawżola 2 tal-ftehim ta’ Bryne, it-titoli numri 2/32 u 2/70 huma ttrasferiti lil Bryne FK mingħajr remunerazzjoni. Barra minn hekk, il-muniċipalità kopriet l-ispejjeż kollha marbutin mat-trasferiment tal-proprjetà, bħat-tqassim, kejl eċċ. It-titoli jinkludu madwar 53 000 metru kwadru, u l-ftehim ipprovda b’mod espress li għandu jintuża, primarjament, għal skopijiet sportivi.
   Jirriżulta mill-Klawżola 1 tal-ftehim li l-klabb tal-futbol kien talab it-titoli tal-art li kellhom ikunu ttrasferiti. L-għan kien li jiżdiedu l-assi tal-klabb, sabiex ikun jista’ jtejjeb il-grawnd tal-futbol f’konformità ma’ rekwiżiti applikabbli għal kull grawnd li jintuża għat-Tippeligaen (il-Kampjunat Premier Norveġiż). Il-memoranda mħejjija mill- muniċipalità jindikaw li kien essenzjali għall-klabb li jkun kapaċi jwiegħed il-proprjetà bħala kollateral għal dejn, għalkemm il-valur tagħha kien mistenni li jonqos minħabba d-dispożizzjoni fil-kuntratt li tgħid li tista’ tintuża biss għal skopijiet sportivi.
   B’risposta għall-ordni biex tingħata informazzjoni li saret mill-Awtorità fid-deċiżjoni ta’ ftuħ ta’ proċedura ta’ investigazzjoni formali, l-awtoritajiet Norveġiżi pprovdew stima tal-valur tal-art tal-istadju kif kienet fil-mument tat-trasferiment. L-istima saret minn OPAK. OPAK waslet għal valur ta’ bejgħ ta’ NOK 2 650 000, ibbażat fuq l-istima tal-art bħala art li sejra tintuża għal faċilitajiet sportivi.
   L-ilmentatur iddikjara li Bryne FK, fl-2007, kien ippjana li jbiegħ l-istadju lil Forum Jæren għal NOK 50 miljun. Kellu jinbena stadju ġdid f’Håland, fuq art mixtrija minn Bryne Industripark AS (kif imsemmi aktar ‘il fuq). B’risposta għat-talba tal-Awtorità għal aktar informazzjoni, l-awtoritajiet Norveġiżi kkonfermaw li ġiet iffirmata ittra ta’ intenzjoni bejn Bryne FK u Forum Jæren rigward it-titolu numru 2/70, iżda ma setgħux jipproduċu kopja tagħha. Madankollu, fl-2008, dawn it-tranżazzjonijiet jidhru li treġġgħu lura minħabba li l-ispejjeż għall-bini tal-istadju ppjanat f’Håland irriżultaw li kienu ħafna ogħla minn dak li kien mistenni. (31)
   
   2.3.2.   
         Bryne FK
      
   
   Id-destinatarju tal-art, Bryne FK, huwa klabb lokali tal-futbol, li bħalissa qed jilgħab fl-hekk imsejħa “Lig Adecco” (l-1 diviżjoni). Bryne FK huwa rreġistrat fir-reġistru tal-kumpaniji bħala organizzazzjoni mingħajr skop ta’ profitt (32), iżda l-klabb tal-futbol waqqaf ukoll kumpanija b’responsabbiltà limitata, Bryne Fotball AS.
   Skont l-informazzjoni li ngħatat mill-awtoritajiet Norveġiżi (33), fl-2001 il-klabb u l-kumpanija b’responsabbiltà limitata daħlu fi ftehim ta’ kooperazzjoni bbażat fuq ftehim standard elaborat mill-Assoċjazzjoni tal-Futbol Norveġiża għal kooperazzjoni bejn id-diviżjonijiet kummerċjali u mhux kummerċjali ta’ tim. Taħt it-termini ta’ dan il-ftehim (34), il-kumpanija b’responsabbiltà limitata, imsejħa Bryne Fotball ASA f’dak iż-żmien, kienet responsabbli minn dawn l-attivitajiet ekonomiċi li ġejjin: ftehimiet ta’ sponsorjar, il-bejgħ ta’ drittijiet tal-midja u tat-televiżjoni u spazju għar-reklami, il-bejgħ u l-liċenzjar ta’ parafernalja għall-partitarji, l-użu ta’ kowċis u plejers għal skopijiet ta’ reklamar, l-isfruttament kummerċjali tal-isem u l-logo tal-klabb, il-bejgħ tal-biljetti għall-partiti tal-klabb li jintlagħbu fil-grawnd tiegħu, u kuntratti li jirrigwardaw attivitajiet tat-tombla. Bryne FK, min-naħa l-oħra, kien responsabbli mill-kwistjonijiet kollha relatati mal-isports bħal taħriġ u għażla tat-timijiet, il-kalendarju tal-partiti u l-partiti nnifishom, arranġamenti ta’ vvjaġġar għall-plejers, drittijiet u obbligi fil-konfront tal-plejers, il-membri, l-organizzazzjonijiet u l-aġenziji governattivi, kif assenjati fuq il-klabb mir-regolamenti u l-liġijiet tal-assoċjazzjonijiet sportivi, miżati tal-abbonati u attivitajiet kummerċjali minuri bħal lotteriji organizzati waqt il-partiti, u l-operat tal-istadju.
   Taħt il-ftehim ta’ kooperazzjoni Bryne Fotball ASA kienet finanzjarjament responsabbli għall-plejers (35). Barra minn hekk, Bryne Fotball ASA ħallset il-prezz għax-xiri tal-plejers, jew, inkella, prezz lil Bryne FK meta plejer kien ikun promoss għat-tim ewlieni minn wieħed mit-timijet taż-żgħar tal-klabb. Il-kumpanija b’responsabbiltà limitata kienet iżżomm ukoll il-profitti netti meta kienu jitħallsu dawn l-ispejjeż. Fl-aħħar nett, il-kumpanija b’responsabbiltà limitata kienet tħallas lil Bryne FK somma ta’ NOK 150 000 kull sena għall-kiri tal-istadju, kif ukoll NOK 10 000 għal kull logħba futbol uffiċjali, u prezz għad-drittijiet tal-midja, drittijiet ta’ sponsorjar, eċċ.
   Madankollu, biex ikun hemm konformità mar-regoli ġenerali tal-NFF, il-kuntratti ta’ impjieg tal-plejers kien jidħol formalment għalihom Bryne FK, u l-klabb kien ukoll, b’mod formali, parti għal kuntratti li jikkonċernaw il-bejgħ, ix-xiri u l-kiri ta’ plejers. Barra minn hekk, il-klabb kien responsabbli mill-ġestjoni ta’ natura purament sportiva (bħal taħriġ, għażla, eċċ.).
   Fir-rebbiegħa tal-2004, il-klabb u l-kumpanija organizzaw ruħhom mill-ġdid. L-attivitajiet kollha fi Bryne ASA ġew ittrasferiti lil Bryne FK, u Bryne Fotball ASA biddlet l-istatus tal-kumpanija u saret Bryne Fotball AS, li l-uniku għan tagħha kien li tħallas id-djun. Id-djun jidhru li tħallsu fl-2006. (36) Għaldaqstant, fil-preżent, l-attivitajiet kollha, ekonomiċi u mhux, qegħdin isiru fi ħdan Bryne FK.
   3.   KUMMENTI MILL-AWTORITAJIET NORVEĠIŻI
   
   Il-Gvern Norveġiż issottometta kummenti għad-deċiżjoni ta’ ftuħ ta’ proċedura ta’ investigazzjoni formali.
   3.1.   KUMMENTI GĦALL-BEJGĦ TAT-TITOLI NUMRI 1/152, 1/301 U 1/630 LIL GRUNNSTEINEN AS
   Mal-kummenti tagħhom, l-awtoritajiet Norveġiżi ressqu wkoll stima tal-valur tal-proprjetà, inkluża stima tal-prezz tal-ispazji għall-parkeġġ ta’ taħt l-art.
   L-awtoritajiet Norveġiżi huma tal-fehma li l-proprjetà ma ngħatatx mingħajr remunerazzjoni; il-muniċipalità kienet tħallset permezz tal-bini tal-parkeġġ tal-karozzi ta’ taħt l-art. Għaldaqstant, ma jkun hemm l-ebda għajnuna mill-Istat jekk l-ispiża tal-bini tal-ispazji għall-parkeġġ jikkorrispondi għal mill-inqas il-valur tal-proprjetajiet ittrasferiti lil Grunnsteinen AS.
   F’dak ir-rigward, l-awtoritajiet Norveġiżi jindikaw l-istima tal-valur li saret minn OPAK, li waslet għal valur fil-medda ta’ NOK 4 510 000 sa NOK 5 636 000 għall-proprjetajiet ittrasferiti lil Grunnsteinen, meħuda kollha f’daqqa. Barra minn hekk, OPAK tistma l-ispiża tal-bini tal-ispazji għall-parkeġġ fil-parkeġġ tal-karozzi ta’ taħt l-art għal madwar NOK 8 450 000, ibbażata fuq l-esperjenza minn proġetti simili, li hija prattika industrijali normali. L-awtoritajiet Norveġiżi jirrilevaw ukoll li l-kumpanija ta’ kostruzzjoni Skanska, fuq l-istess bażi, stmat l-ispejjeż ta’ bini ta’ spazju wieħed għall-parkeġġ għal NOK 150 000, jew NOK 9 750 000 għal 65 spazju ta’ parkeġġ.
   Abbażi ta’ dawn il-figuri, l-awtoritajiet Norveġiżi jissottomettu li l-ispiża tal-parkeġġ tal-karozzi tpatti aktar milli meħtieġ għall-valur tal-proprjetà, u, għaldaqstant, mhi involuta l-ebda għajnuna mill-Istat.
   3.2.   KUMMENTI GĦALL-BEJGĦ TAT-TITOLU NUMRU 4/165 LIL BRYNE INDUSTRIPARK AS
   Fir-rigward tal-bejgħ tat-titolu numru 4/165 lil Bryne Industripark AS, tressqet mill-ġdid stima tal-valur li saret minn OPAK. L-awtoritajiet Norveġiżi irrilevaw li OPAK ivvalutat l-art f’konformità ma’ regolamenti applikabbli f’dak iż-żmien, jiġifieri art mhux żviluppata rriżervata għal għanijiet industrijali fil-pjan muniċipali ġenerali, iżda mhux suġġetta għal pjan dettaljat ta’ tqassim ta’ territorju. L-awtoritajiet Norveġiżi jissottomettu li huwa rrilevanti li kienet ġiet sottomessa proposta għal pjan dettaljat ta’ tqassim ta’ territorju u wara ġiet irtirata, u li ż-żona ġiet allokata mill-ġdid aktar tard għal għanijiet sportivi, sakemm ma kienx hemm pjan ta’ tqassim ta’ territorju applikabbli fil-mument tat-tranżazzjoni.
   F’dan l-isfond, l-awtoritajiet Norveġiżi jenfasizzaw li l-prezz effettivament imħallas minn Bryne Industripark, NOK 4 700 000 (li jikkorrispondi għal NOK 83 għal kull metru kwadru), jaqa’ fil-limiti ta’ prezz aċċettabbli skont l-istima tal-valur ta’ OPAK, jiġifieri NOK 4 510 000 – NOK 5 636 000 (jew NOK 80 sa 100 kull metru kwadru). Filwaqt li jirrikonoxxu li l-prezz imħallas huwa fil-medda l-baxxa tal-intervall tal-prezz aċċettabbli li waslet għalih l-OPAK, l-awtoritajiet Norveġiżi madankollu jissottomettu li ma tistax tkun involuta l-ebda għajnuna sakemm il-prezz imħallas ma jiddevjax b’mod sinjifikanti mill-valuri stmati, minħabba li l-valur ta’ art mhux żviluppata li mhix soġġetta għal pjan ta’ tqassim ta’ territorju huwa, fi kwalunkwe każ, inċert.
   3.3.   KUMMENTI GĦALL-BEJGĦ TAT-TITOLU NUMRI 2/70 U 2/32 LIL BRYNE FK
   Fir-rigward tal-bejgħ tat-titolu numri 2/70 u 2/32, l-awtoritajiet Norveġiżi argumentaw li l-ewwel kwistjoni li għandha tkun indirizzata hija jekk ingħatax vantaġġ ekonomiku lil Bryne FK permezz tat-tranżazzjoni. Fl-istima tal-valur mehmuża, OPAK stmat il-valur tal-proprjetà li fuqha huwa mibni l-istadju li huwa fil-medda ta’ NOK 2 385 000 sa NOK 2 915 000 NOK. Minħabba li ma tħallset l-ebda remunerazzjoni għall-proprjetà, l-awtoritajiet Norveġiżi jirrikonoxxu li Bryne FK irċieva vantaġġ ekonomiku li jikkorrispondi għall-valur tal-proprjetà, kif stabbilit minn OPAK.
   Minkejja l-vantaġġ mogħti lil Bryne FK, l-awtoritajiet Norveġiżi jissottomettu li t-tranżazzjoni ma kinitx tinvolvi għajnuna fis-sens tal-Artikolu 61(1) tal-Ftehim dwar iż-ŻEE. Fil-fehma tagħhom, Bryne FK, fil-mument tat-tranżazzjoni, ma kienx intrapriża fis-sens tar-regolamenti taż-ŻEE dwar l-għajnuna mill-Istat. Din l-opinjoni hija bbażata fuq l-istruttura organizzattiva tal-klabb fil-mument li saret it-tranżazzjoni: F’dak iż-żmien, Bryne FK kien involut biss f’attivitajiet mhux kummerċjali u mhux professjonali, filwaqt li l-attività kummerċjali u r-riskji u l-benefiċċji ekonomiċi relatati mat-tim tal-futbol professjonali tal-klabb saru fi ħdan Bryne Fotball ASA.
   Rigward kwalunkwe għajnuna mill-Istat possibbli lil Bryne Fotball ASA, in-Norveġja ssostni li din kienet eskluża permezz tat-termini tal-ftehim ta’ kooperazzjoni. Skont il-ftehim, Bryne Fotball ASA kienet obbligata tħallas somma annwali ta’ NOK 150 000 lil Bryne FK għall-użu tal-istadju, flimkien ma’ NOK 10 000 għal kull partita uffiċjali. B’hekk, il-ftehim għandu jiżgura li l-vantaġġ ekonomiku li jirriżulta mit-trasferiment tal-art għandu jibbenefika esklużivament lil Bryne FK.
   Fir-rigward tal-amalgamazzjoni bejn Bryne Fotball ASA u Bryne FK, li saret madwar sitt xhur wara t-trasferiment tal-proprjetà, l-awtoritajiet Norveġiżi jissottomettu li wieħed ma jistax jassumi li, bħala riżultat tal-amalgamazzjoni, il-vantaġġ mogħti mill-muniċipalità jakkumula awtomatikament proporzjonalment għall-attivitajiet kummerċjali tal-klabb. Minflok, l-attivitajiet ekonomiċi attwali għandhom ikunu analizzati fid-dettall sabiex ikun stabbilit mudell ta’ tqassim bejn l-attivitajiet ekonomiċi u dawk mhux ekonomiċi.
   4.   KUMMENTI MINN PARTIJIET TERZI
   
   4.1.   KUMMENTI MINN BRYNE FK
   Bryne FK ipprovda kummenti rigward it-trasferiment tal-proprjetà u l-istruttura organizzattiva u l-attivitajiet tal-klabb.
   Il-klabb jispjega, f’konformità ma’ dak li ġie stabbilit aktar ‘il fuq, li l-istruttura organizzattiva tiegħu nbidlet meta Bryne FK u Bryne Fotball ASA amalgamaw fl-2004. Fil-preżent, l-attivitajiet kollha jsiru fi ħdan Bryne FK. Madankollu, il-klabb daħal fi ftehim parallel mal-kumpanija Klubbinvest AS, li tassumi r-riskju finanzjarju għall-kuntratti mal-plejers tal-futbol professjonali.
   Barra minn hekk, il-klabb jirrileva li kellu riżultati negattivi fl-2005, 2006 u fl-2007, u li l-parti ewlenija tal-attivitajiet tiegħu mhijiex kummerċjali, u hija primarjament relatata ma’ plejers tal-futbol żgħażagħ. Minn numru totali ta’ 2 047 siegħa ta’ attività fil-klabb (37), l-attività ekonomika tirrappreżenta biss madwar 230 siegħa, jew 11 fil-mija tat-total. L-attivitajiet kollha mhux ekonomiċi jsiru fil-faċilitajiet li jinsabu fuq l-art ittrasferita lill-klabb permezz tal-ftehim datat 2003.
   Rigward it-trasferiment tat-titolu għall-bini tal-istadju, il-klabb jenfasizza li l-art biss ġiet ittrasferita fl-2003, minħabba li l-klabb kien diġà fil-pussess tal-bini u tal-faċilitajiet. Barra minn hekk, il-klabb jirreferi għal ftehim ta’ kiri li daħlet għalih il-muniċipalità ta’ Time, fil-kapaċità tagħha bħala s-sid preċedenti tal-proprjetà, li permezz tiegħu ċerta żona tal-art ittrasferita hija rriżervata għall-parkeġġ għal perijodu ta’ 99 sena. Il-klabb huwa tal-fehma li l-ftehim ta’ kiri fit-tul inaqqas b’mod sinjifikanti l-valur tal-proprjetà, u li dan ma ġiex ikkunsidrat minn OPAK.
   Fil-fehma tal-klabb, Bryne FK ma kienx intrapriża fil-mument tat-trasferiment tal-art, minħabba l-istruttura organizzattiva f’dak iż-żmien u l-ftehim ta’ kooperazzjoni, deskritt hawn fuq. Minħabba li l-kwistjoni tal-għajnuna għandha tkun evalwata fil-mument tat-trasferiment, mhix involuta għajnuna mill-Istat. F’dak li jirrigwarda l-valur tal-proprjetà, il-klabb jinnota li, minħabba l-valur negattiv tal-kuntratt tal-kiri li jirriżerva partijiet mill-art għall-parkeġġ, il-valur reali tal-art ittrasferita huwa ferm aktar baxx minn dak li jikkonkludi OPAK. Għaldaqstant, jekk l-Awtorità tikkonkludi li t-trasferiment jinvolvi għajnuna, kull element ta’ għajnuna jista’, għalhekk, ikun de minimis.
   4.2.   KUMMENTI MILL-ASSOĊJAZZJONI NORVEĠIŻA TAL-FUTBOL
   L-assoċjazzjoni Norveġiża tal-futbol (NFF) issottomettiet kummenti li jappartjenu għall-organizzazzjoni tal-futbol Norveġiż inġenerali, filwaqt li qagħdet lura milli tikkumenta b’mod speċifiku dwar il-każ preżenti.
   L-assoċjazzjoni tispjega li hija waħda mill-akbar organizzazzjonijiet mingħajr skop ta’ profitt, b’aktar minn 500 000 membru, inklużi 400 000 plejer tal-futbol attivi. Ir-reklutaġġ u l-iżvilupp tal-plejers fil-livelli kollha huwa l-attività ewlenija tal-assoċjazzjoni.
   NFF, għaldaqstant, tagħmel ħilitha biex tiżgura li jeżistu faċilitajiet adegwati fil-pajjiż kollu.
   NFF tirrileva li, fil-prinċipju, hija responsabbiltà pubblika li jkunu offruti u organizzati attivitajiet sportivi għat-tfal u ż-żgħażagħ fl-ambjent l-lokali tagħhom. Għaldaqstant, il-bini ta’ faċilitajiet ġodda jeħtieġ il-kontribut tal-komunità sportiva kif ukoll tal-Awtoritajiet pubbliċi. Fir-realtà, NFF temmen li l-kontribut tal-klabbs għall-kompitu pubbliku huwa pjuttost sostanzjali, għalkemm qatt ma ġie kkwantifikat. Benefiċċju addizzjonali tal-isforzi tagħha lejn it-tfal u ż-żgħażagħ huwa l-ħolqien ta’ passaġġ bejn il-futbol għad-dilettanti u l-futbol professjonali. Is-solidarjetà mal-klabbs lokali dejjem hija objettiv importanti, anki meta d-dħul ikun iġġenerat permezz tal-bejgħ ta’ drittijiet tal-midja fil-livell nazzjonali jew dak Ewropew.
   4.3.   KUMMENTI MINN VÅLERENGA FOTBALL
   Vålerenga Fotball, permezz tad-ditta Selmer Law, ir-rappreżentant legali tiegħu, ressaq kummenti ġenerali dwar il-kwistjoni ta’ trasferiment ta’ art lil klabbs tal-futbol bl-għan li jinbnew faċilitajiet tal-futbol. Skont Vålerenga, din il-kwistjoni hija ta’ importanza prattika u x’aktarx li titfaċċa mill-ġdid fil-futur.
   F’dan l-isfond, il-klabb jirrileva 6 kwistjonijiet li jistgħu jkunu ta’ importanza meta wieħed jitratta dan it-tip ta’ każijiet. L-ewwel, huwa jirrileva l-importanza li jinżammu kotba separati bejn il-parti kummerċjali u dik mhux kummerċjali tal-klabb. It-tieni, Vålerenga jsostni li klabb li għandu stadju li jinkera, jista’ xorta waħda jaqa’ barra d-definizzjoni ta’ intrapriża sakemm jopera biss bħala “proprjetarju passiv”. It-tielet, Vålerenga huwa tal-fehma li hemm il-preżunzjoni li l-bini u t-tħaddim ta’ stadji tal-futbol ma jaffettwax in-negozju. Ir-raba’, huwa sottomess li l-istadji tal-futbol jistgħu jitqiesu bħala infrastruttura soċjali. Il-ħames, il-kera tas-suq għal stadju tal-futbol għandha tkun stabbilita fuq il-bażi ta’ dak li huma lesti jħallsu x-xerrejja, mhux fuq il-bażi ta’ jekk l-investiment hux ser ikun amortizzat. Is-sitt, l-obbligu li jinbena u jitħaddem stadju tal-futbol marbut mat-trasferiment tal-art għandu valur negattiv, li jfisser li m’hemm l-ebda vantaġġ ekonomiku għall-klabb.
   II.   EVALWAZZJONI
   
   1.   IL-PREŻENZA TA’ GĦAJNUNA MILL-ISTAT
   
   L-Artikolu 61(1) tal-Ftehim dwar iż-ŻEE jgħid hekk:
   
      “Ħlief kif provdut mod ieħor f’dan il-Ftehim, kwalunkwe għajnuna mogħtija mill-Istati Membri tal-KE, mill-Istati tal-EFTA jew permezz ta’ riżorsi tal-Istat fi kwalunkwe forma, tkun xi tkun, li tfixkel jew thedded li tfixkel il-kompetizzjoni billi tiffavorixxi ċerti intrapriżi jew il-produzzjoni ta’ ċerti oġġetti, sakemm taffetwa n-negozju bejn il-Partijiet Kontraenti, għandha tkun inkompatibbli mal-funzjonament ta’ dan il-Ftehim.”
   
   Jirriżulta minn din id-dispożizzjoni li, biex tkun preżenti għajnuna mill-Istat fis-sens taż-ŻEE, għandhom ikunu ssodisfati dawn il-kondizzjonijiet li ġejjin:
   
               —
            
            
               L-għajnuna għandha tingħata permezz ta’ riżorsi tal-Istat;
            
         
               —
            
            
               L-għajnuna għandha tiffavorixxi ċerti intrapriżi jew il-produzzjoni ta’ ċerti oġġetti, jiġifieri l-miżura għandha tagħti vantaġġ ekonomiku lil intrapriża;
            
         
               —
            
            
               Il-miżura għandha tkun selettiva fis-sens tal-Ftehim dwar iż-ŻEE;
            
         
               —
            
            
               L-għajnuna għandha tkun kapaċi tfixkel il-kompetizzjoni u taffetwa n-negozju bejn il-partijiet kontraenti.
            
         Jekk dawn il-kondizzjonijiet jiġux issodisfati għandu jkun evalwat b’mod individwali fir-rigward ta’ kull waħda mit-tranżazzjonijiet deskritti hawn fuq.
   2.   IL-BEJGĦ TAT-TITOLI NUMRI 1/152, 1/301 U 1/630 LIL GRUNNSTEINEN AS
   
   Fid-deċiżjoni tal-ftuħ ta’ proċedura ta’ investigazzjoni formali, l-Awtorità esprimiet dubji dwar jekk it-tranżazzjoni saritx skont it-termini tas-suq. L-Awtorità rrikonoxxiet li, bħala kwistjoni ta’ prinċipju, tranżazzjoni li permezz tagħha l-prezz imħallas għall-proprjetà jikkonsisti f’obbligu li tinbena proprjetà taħt l-art għall-muniċipalità, tista’ ssir fuq termini tas-suq. Madankollu, biex l-Awtorità tivverifika jekk dan kienx il-każ, ikun jeħtieġ li ssir stima tal-valur tal-proprjetà u l-prezz tas-suq tal-bini tal-ispazji għall-parkeġġ ikollu jiġi stabbilit b’mod affidabbli.
   Barra minn hekk, fid-deċiżjoni tal-ftuħ, l-Awtorità irrilevat li l-istima tal-valur li tressqet mill-awtoritajiet Norveġiżi f’dak il-waqt, li saret minn Eiendomsmegler 1, kienet tkopri biss wieħed mit-titoli inkwistjoni. L-Awtorità wriet dubji wkoll dwar l-affidabbiltà tal-istima tal-valur tat-titolu numru 1/630, minħabba li l-istima ma stabbilixxietx il-metodu applikat jew ma semmietx il-karatteristiċi tal-proprjetà li kienu deċiżivi għall-konklużjoni.
   L-Awtorità qieset ukoll li l-tranżazzjoni kienet taffettwa n-negozju u l-kompetizzjoni fiż-ŻEE.
   Wara d-deċiżjoni tal-ftuħ tal-Awtorità, l-awtoritajiet Norveġiżi ssottomettew stima ġdida tal-valur tal-proprjetajiet, kif ukoll stima tal-ispejjeż tal-bini tal-ispazji għall-parkeġġ, li saru minn OPAK. L-Awtorità tosserva li Grunnsteinen ma jistax jitqies li rċieva xi vantaġġ jekk jista’ jintwera li l-valur tal-proprjetà kien ugwali għal jew inqas mill-valur negattiv tal-obbligu tal-bini tal-parkeġġ tal-karozzi ta’ taħt l-art. Biex ikun eżaminat jekk dan kienx il-każ, jeħtieġ li tiġi evalwata l-affidabbiltà tar-rapport ta’ OPAK b’referenza għall-metodu stabbilit fil-Linji gwida tagħha dwar l-Elementi ta’ Għajnuna mill-Istat fil-Bejgħ ta’ Art u Bini minn Awtoritajiet Pubbliċi.
   2.1.   EVALWAZZJONI TAR-RAPPORT TA’ OPAK
   Skont il-linji gwida dwar l-Elementi ta’ Għajnuna mill-Istat fil-Bejgħ ta’ Art u Bini minn Awtoritajiet Pubbliċi, il-valur tas-suq tal-proprjetà għandu jkun stabbilit fuq il-bażi ta’ indikaturi tas-suq u standards ta’ valutazzjoni ġeneralment aċċettati minn stimatur tal-assi ta’ reputazzjoni tajba, li għandu jkun indipendenti fit-twettiq tal-kompiti tiegħu. Fl-aħħar nett, l-iżvantaġġ ekonomiku ta’ obbligi speċjali għandu jkun ivvalutat b’mod separat u jista’ jiġi paċut mal-prezz tax-xiri (38).
   
      Stimatur tal-assi ta’ reputazzjoni tajba
   
   Ir-rapport ta’ stima sar minn OPAK, kumpanija attiva fil-ġestjoni tal-kostruzzjoni, fis-servizzi lis-soċjetajiet ta’ sidien tad-djar u fl-istima tal-assi. Ir-rapport inkwistjoni kien elaborat mis-Sur Jacob Aarsheim.
   Il-Linji gwida dwar l-Għajnuna mill-Istat jipprovdu li “stimatur tal-assi” huwa persuna ta’ reputazzjoni tajba li jkun kiseb lawrja xierqa f’ċentru ta’ tagħlim rikonoxxut jew kwalifiki akkademiċi ekwivalenti u li għandu esperjenza adattata u huwa kompetenti fl-istima ta’ artijiet u bini fil-lokal u tal-kategorija tal-assi.
   L-awtoritajiet Norveġiżi spjegaw li OPAK, u b’mod partikolari s-Sur Aarsheim, għandhom esperjenza konsiderevoli fl-istima ta’ proprjetajiet f’din il-kategorija fiż-żona ta’ Jæren. L-affermazzjonijiet tagħhom huma ssostanzjati mill-curriculum vitae tas-Sur Aarsheim, li ġie mehmuż mal-kummenti tal-awtoritajiet Norveġiżi lill-Awtorità (39). Minbarra esperjenza vasta, is-Sur Aarsheim huwa mħarreġ fit-teknoloġija tal-kostruzzjoni. Għalhekk, m’hemmx raġuni li wieħed jaħseb li OPAK u s-Sur Aarsheim ma jissodisfawx il-kriterji stabbiliti fil-linji gwida u li mhumiex ta’ reputazzjoni tajba.
   
      L-indipendenza tal-istimatur tal-assi
   
   Il-Linji gwida dwar l-Għajnuna mill-Istat jiddikjaraw li: “L-istimatur għandu jkun indipendenti fit-twettiq tal-kompiti tiegħu, jiġifieri l-Awtoritajiet pubbliċi m’għandhomx ikunu intitolati li joħorġu ordnijiet rigward ir-riżultat tal-istima”.
   Ir-rapport jirreferi għall-iskop tal-istima, il-preżenza tas-Sur Aarsheim u persuna oħra minn OPAK fiż-żmien meta saret żjara lill-proprjetà. Ġiet mehmuża wkoll spjegazzjoni dettaljata dwar il-metodu applikat. F’dan l-isfond, l-Awtorità ma tara l-ebda raġuni li tiddubita li l-istimatur tal-assi wettaq il-kompitu tiegħu f’indipendenza totali fis-sens tal-linji gwida.
   
      Stima tal-valur tas-suq fuq il-bażi ta’ indikaturi u standards ta’ valutazzjoni ġeneralment aċċettati
   
   Il-linji gwida jiddefinixxu “valur tas-suq” bħala l-“prezz li bih l-art u l-bini jistgħu jinbiegħu taħt kuntratt privat bejn bejjiegħ li jkun irid ibigħ u xerrej indipendenti fid-data tal-istima, bil-preżunzjoni li l-proprjetà tkun esposta pubblikament fuq is-suq, li l-kondizzjonijiet tas-suq jippermettu trasferiment ordinat tal-proprjetà, u li hemm perjodu normali disponibbli għan-negozjati dwar bejgħ, b’konsiderazzjoni għan-natura tal-proprjetà”.
   Ir-rapport ta’ OPAK jistabbilixxi, inter alia, il-bażijiet u l-preżunzjonijiet li ġejjin:
   
               —
            
            
               is-sid huwa pożittiv rigward il-bejgħ;
            
         
               —
            
            
               li l-proprjetà tista’ tiġi kkummerċjalizzata liberament għall-bejgħ, fuq perijodu normali ta’ żmien;
            
         
               —
            
            
               li xerrejja li huma lesti li jħallsu prezzijiet għaljin b’mod mhux normali minħabba “interessi speċjali” ma jiġux ikkunsidrati;
               (…)
            
         
               —
            
            
               l-istima ssir f’konformità mar-rutini ta’ OPAK għall-istimi tal-valur u korsijiet ta’ stima tal-valur ipprovduti mill-UiS.
            
         Minħabba li l-bini fuq il-proprjetà huwa kkundannat u jeħtieġ li jitwaqqa’, OPAK ivvalutat il-valur tat-titoli bħala art li mhix mibnija. Il-metodoloġija applikata, magħrufa bħala “metodu tal-ispejjeż tal-art”, hija spjegata kif ġej:
   “L-istima tal-proprjetà tiddependi fuq l-użu mistenni u l-potenzjal ta’ żvilupp tagħha, inklużi l-profitti mistennija. Parametru dirett għal dan huwa l-ispejjeż tal-art, jiġifieri d-differenza bejn il-valur tas-suq tal-proprjetà żviluppata kollha u l-kostruzzjoni totali inkluż il-marġini ta’ profitt, iżda eskluża l-ispiża tal-art; maqsuma bin-numru ta’ metri kwadri tal-erja tal-art interna, esklużi l-kmamar taħt il-livell tal-art.” (40) Barra minn hekk, huwa spjegat li l-ispiża tal-art tiddependi fuq id-domanda għal bini f’dik iż-żona, l-ispejjeż ta’ kostruzzjoni, u regolamenti applikabbli ta’ tqassim ta’ territorju. Meta ssir din l-istima, tiġi kkunsidrata wkoll l-esperjenza minn bejgħ ta’ art komparabbli fl-istess żona.
   Fl-applikazzjoni ta’ dan il-metodu, ir-rapport ta’ OPAK jasal għal prezz ta’ NOK 3,2 miljun bħala stima raġonevoli tal-prezz tal-bejgħ.
   L-Awtorità sabet qabel, fid-deċiżjoni tagħha li tirrigwarda l-bejgħ tal-bini tal-Librerija tal-Università f’Ożlo, li l-metodu tal-ispiża tal-art huwa metodu aċċettabbli għal biċċiet ta’ art mingħajr bini eżistenti (41). L-Assoċjazzjoni Norveġiża tal-Istimaturi (NTF), fuq il-paġni web tagħha (42), tirreferi primarjament għal metodi oħrajn, bħall-metodu tal-kapitalizzazzjoni netta, il-metodu ta’ likwidità u l-metodu tal-valur tekniku. Madankollu, dawn il-metodi jissopponu minn qabel li hemm bini eżistenti fuq l-art. Minħabba li l-bini fuq il-proprjetà inkwistjoni huwa kkundannat, l-Awtorità tqis li l-metodu tal-ispiża tal-art huwa metodu ta’ stima aċċettabbli għat-tliet titoli f’dan il-każ.
   
      L-iżvantaġġ ekonomiku ta’ obbligi speċjali
   
   Skont il-linji gwida, “obbligi [s]peċjali relatati mal-art u l-bini u mhux max-xerrej jew mal-attivitajiet ekonomiċi tiegħu jistgħu jiżdiedu mal-bejgħ fl-interess pubbliku kemm-il darba kull xerrej potenzjali jkun meħtieġ, u fil-prinċipju jkun kapaċi, li jissodisfahom, irrispettivament minn jekk għandux negozju jew le jew min-natura tan-negozju tiegħu. L-iżvantaġġ ekonomiku ta’ obbligi bħal dawn għandu jkun ivvalutat b’mod separat minn stimaturi indipendenti u jistgħu jiġu paċuti mal-prezz tax-xiri.”
   L-Awtorità tikkonsidra li l-obbligu li jinbena parkeġġ tal-karozzi taħt l-art huwa obbligu speċjali bħal dawn, li mhux relatat max-xerrej. Barra minn hekk, l-ispejjeż ta’ twaqqigħ tal-bini kkundannat jistgħu jkunu vvalutati u paċuti skont l-istess prinċipji.
   Fir-rigward tal-obbligu li jinbnew spazi għall-parkeġġ taħt l-art, l-istima tal-ispiża hija bbażata fuq il-linji gwida maħruġa minn awtoritajiet pubbliċi u minn istitut tal-inġinerija indipendenti (43) li jitolbu 25 metru kwadru għal kull spazju ta’ parkeġġ u l-esperjenza tal-ispejjeż ta’ kostruzzjoni għal parkeġġi ta’ karozzi taħt l-art. OPAK tiddikjara li dan il-metodu ta’ kalkolu tal-prezz huwa prattika industrijali normali. Fuq din il-bażi, OPAK tasal għal prezz ta’ NOK 130 000 għal kull spazju ta’ parkeġġ, jew NOK 8 450 000 għal 65 spazju għall-parkeġġ, minbarra t-taxxa fuq il-valur miżjud u l-ispejjeż tal-art.
   L-ispejjeż ta’ twaqqigħ, inklużi l-ħlasijiet għall-ġbir u l-għażla tal-iskart, ġew stabbiliti fuq il-bażi tal-esperjenza minn xogħlijiet simili ta’ twaqqigħ. OPAK tistma li dawn l-ispejjeż jistgħu jitilgħu għal NOK 150 000.
   L-Awtorità tfakkar li għalkemm hija marbuta li tevalwa l-kontenut ta’ opinjonijiet esperti sottomessi minn partijiet esterni, mhix marbuta li tqabbad il-konsulenti esterni tagħha stess. (44) Wara li eżaminat il-kalkoli tal-ispejjeż, li saru minn espert indipendenti b’għarfien teknoloġiku suffiċjenti fil-qafas ta’ stima tal-valur tal-proprjetà bħala tali, u fuq il-bażi tal-ispezzjoni tal-bini, l-Awtorità hija tal-fehma li dawn il-kalkoli jikkonformaw mal-linji gwida ta’ għajnuna mill-Istat. L-ispejjeż kif stmati jistgħu, għalhekk, jiġu paċuti mal-prezz tax-xiri.
   2.2.   KONKLUŻJONI DWAR L-ELEMENT TA’ GĦAJNUNA MILL-ISTAT FIL-BEJGĦ TAT-TITOLI NUMRI 1/152, 1/301 U 1/630 LIL GRUNNSTEINEN AS
   Abbażi tal-istima msemmija hawn fuq tar-rapport ta’ OPAK, l-Awtorità tikkonkludi li minħabba li l-iżvantaġġi ekonomiċi tal-obbligu li jinbnew l-ispazji għall-parkeġġ taħt l-art u l-ispiża tat-twaqqigħ tal-bini kkundannat huma stmati li jammontaw għal total ta’ NOK 8.6 miljun, u l-valur tal-proprjetà huwa stmat għal NOK 3.2 miljun, it-tranżazzjoni ma tagħti l-ebda vantaġġ ekonomiku lil Grunnsteinen AS. Minħabba li l-valur negattiv tal-iżvantaġġi ekonomiċi jaqbeż b’mod sinjifikanti l-valur pożittiv tal-proprjetà, din il-konklużjoni mhix influwenzata minn xi marġini raġonevoli ta’ żball jew mill-fatt li OPAK tiddikjara li l-istima ta’ proprjetajiet bħal dawn hija tassew inċerta.
   L-Awtorità tosserva, madankollu, li d-differenza fil-valur bejn l-obbligu li tassumi Grunnsteinen u l-valur tal-proprjetà huwa tant sinjifikanti li jista’ jindika li l-valur tas-suq li OPAK waslet għalih jista’ jkun inċert. Madankollu, minħabba d-diskrepanza sinjifikanti, anki riaġġustament imdaqqas tal-valuri misjuba minn OPAK ma jwassalx għall-konklużjoni li Grunnsteinen irċeviet vantaġġ.
   F’dan l-isfond, l-Awtorità tikkonkludi li t-trasferiment tat-titoli numri 1/152, 1/301 u 1/360 lil Grunnsteinen ma kinux jinvolvu għajnuna mill-Istat fis-sens tal-Artikolu 61(1) taż-ŻEE.
   3.   IL-BEJGĦ TAT-TITOLU NUMRU 4/165 LIL BRYNE INDUSTRIPARK AS
   
   Fid-deċiżjoni ta’ ftuħ ta’ investigazzjoni formali, l-Awtorità esprimiet dubji li l-prezz ta’ NOK 4.7 miljun għall-proprjetà ta’ 56 000 metru kwadru jikkorrispondi għall-prezz tas-suq. Id-dubji tal-Awtorità kienu bbażati, inter alia, fuq il-fatt li l-muniċipalità ddikjarat li l-proprjetà kienet ġiet mibjugħa skont kemm tiswa, politika li aktar tard ġiet abbandunata minħabba li kien maħsub li ser twassal biex l-art tinbiegħ wisq bl-irħis. Barra minn hekk, minħabba li ma kienet saret l-ebda stima tal-valur, l-Awtorità ma kinitx konvinta mill-paragun li sar ma’ bejgħ ta’ proprjetajiet oħrajn fir-reġjun.
   B’risposta għall-ordni biex tingħata informazzjoni li saret mill-Awtorità fid-deċiżjoni tal-ftuħ, l-awtoritajiet Norveġiżi ssottomettew stima tal-valur tal-proprjetà li saret minn OPAK. B’hekk, għandu jiġi kkunsidrat jekk l-istima sottomessa tilħaqx l-istandards stabbiliti fil-linji gwida tal-Awtorità
   3.1.   EVALWAZZJONI TAR-RAPPORT TA’ OPAK
   Skont il-linji gwida tal-Awtorità dwar l-għajnuna mill-Istat, il-valur tas-suq tal-proprjetà għandu jkun stabbilit fuq il-bażi ta’ indikaturi tas-suq ġeneralment aċċettati u standards ta’ valutazzjoni minn stimatur tal-assi ta’ reputazzjoni tajba, li għandu jkun indipendenti fit-twettiq tal-kompiti tiegħu.
   
      Stimatur tal-assi ta’ reputazzjoni tajba
   
   Il-kwalifiki u r-reputazzjoni ta’ OPAK, u b’mod partikolari tas-Sur Aarsheim, ġew ivvalutati hawn fuq. Fid-dawl tal-istima, l-Awtorità tqis li r-rapport li jappartjeni għat-titolu numru 4/165 ukoll sar minn stimatur tal-assi ta’ reputazzjoni tajba.
   
      L-indipendenza tal-istimatur tal-assi
   
   L-Awtorità ma rat l-ebda indikazzjoni li l-istimatur tal-assi ma kienx indipendenti. Is-Sur Aarsheim ġej minn kumpanija magħrufa ta’ valutazzjoni tal-assi li m’għandhiex rabtiet formali mal-muniċipalità. Ir-rapport jistabbilixxi wkoll l-iskop tal-istima, u jikkonferma li s-Sur Aarsheim żar il-proprjetà u jiddeskrivi l-metodu applikat fid-dettall. Fuq dik il-bażi, l-Awtorità m’għandha l-ebda raġuni li tiddubita li l-istima saret f’indipendenza sħiħa minn kwalunkwe ordni mill-muniċipalità fir-rigward tar-riżultat tal-istima.
   
      Stima tal-valur tas-suq fuq il-bażi ta’ indikaturi u standards ta’ valutazzjoni ġeneralment aċċettati
   
   Kif deskritt aktar “il fuq, OPAK tistabbilixxi għadd ta’ preżunzjonijiet għall-istima tagħha, inkluża l-preżunzjoni li l-bejjiegħ irid ibigħ u li l-proprjetà tista” tiġi kkummerċjalizzata fuq perijodu normali ta’ żmien.
   OPAK ivvalutat il-valur tal-proprjetà fuq il-bażi li ma kinitx soġġetta għal pjan ta’ tqassim ta’ territorju, iżda biss għal riżerva ġenerali għal skopijiet industrijali. Ir-raġuni għal dan hija li l-pjan ta’ tqassim tat-territorju propost bħala art industrijali ġie rtirat qabel ma ġie ffirmat il-kuntratt, minħabba oġġezzjonijiet mill-Amministrazzjoni Nazzjonali Pubblika tat-Toroq. (45) Il-pjan ta’ tqassim ta’ territorju li ġie adottat aktar tard kien, skont OPAK, differenti ħafna mill-pjan li kien ġie rtirat, minħabba li ż-żona kienet allokata għal skopijiet sportivi, mhux għal skopijiet industrijali.
   Ir-rapport jiddefinixxi “il-valur tal-bejgħ huwa l-prezz li bosta xerrejja indipendenti potenzjali interessati fil-proprjetà huma lesti li jħallsu fid-data tal-istima.” B’kuntrast mal-istima tal-proprjetajiet ittrasferiti lil Grunnsteinen, OPAK ma tapplikax, fil-każ ta’ Hålandsmarka, il-metodu tal-ispiża tal-art jew xi wieħed mill-metodi preferiti mill-NTF li jirrigwardaw bini. Minflok, il-prezz huwa stabbilit permezz ta’ paragun ma’ biċċiet ta’ art mibjugħa fiż-żona (valuri komparattivi tal-bejgħ).
   OPAK tiddikjara li l-prezzijiet komparabbli fiż-żona jvarjaw minn NOK 80 kull metru kwadru (bejgħ bejn parti privata u l-muniċipalità) sa NOK 115 kull metru kwadru (bejgħ bejn żewġ partijiet privati). OPAK tirreferi wkoll għal deċiżjoni ta’ stima mill-ġdid fi Stavanger, li stabbiliet prezz ta’ NOK 140 għal kull metru kwadru għal plottijiet riżervati għall-kostruzzjoni ta’ djar f’post ċentrali ħafna. Skont OPAK, dan jikkorrispondi għal prezz ta’ madwar NOK 90 għal kull metru kwadru għaż-żona industrijali f’dan il-każ. OPAK tirrikonoxxi li l-kondizzjonijiet tas-suq huma inċerti u, għalhekk, tissuġġerixxi li l-prezz tas-suq għandu jkun bejn NOK 80 u 100 għal kull metru kwadru, jew bejn 4 510 000 u 5 636 000 għall-erja kollha. F’dak l-isfond, l-istima ta’ OPAK għall-valur tal-bejgħ hija fin-nofs ta’ dik il-medda, NOK 5 100 000.
   Fid-deċiżjoni tal-ftuħ tagħha, l-Awtorità kienet xettika li tistrieħ fuq il-paragun tal- muniċipalità tal-prezzijiet miksuba għal proprjetajiet oħrajn f’dik iż-żona, inter alia, għax kien jidher li, minkejja l-oġġezzjonijiet mill-Amministrazzjoni Pubblika tat-Toroq, il-pjan ta’ tqassim tat-territorju għaż-żona kien diġà ġie adottat, u, għaldaqstant, li ma jkunx sew li titqabbel l-art ma’ żoni fejn ma kien jeżisti l-ebda pjan ta’ tqassim ta’ territorju. Madankollu, l-awtoritajiet Norveġiżi irrilevaw, fil-kummenti tagħhom għad-deċiżjoni tal-ftuħ, li l-oġġezzjonijiet mill-Amministrazzjoni Pubblika tat-Toroq kienu magħrufa meta sar il-bejgħ u li, b’konsegwenza ta’ dan, ma kien hemm l-ebda pjan ta’ tqassim ta’ territorju. Barra minn dan, pjan ta’ tqassim tat-territorju għal din iż-żona ġie adottat biss f’Awwissu 2007, jiġifieri sentejn wara l-bejgħ, u ż-żona mbagħad ġiet allokata għal għanijiet sportivi. Għalkemm waqt it-tranżazzjoni l-partijiet ma kinux konxji mis-sensiela ta’ avvenimenti li seħħew wara, dawn il-fatti jsaħħu l-konklużjoni li l-irtirar tal-pjan oriġinali ta’ tqassim tat-territorju kien ġenwin u li wieħed kien jistenna bidliet sinjifikanti fih.
   Għaldaqstant, l-Awtorità tqis li l-preżunzjonijiet li fuqhom OPAK ibbażat ir-rapport tagħha, jiġifieri li ma japplika l-ebda pjan ta’ tqassim tat-territorju fil-mument tal-bejgħ, huma aċċettabbli.
   Rigward il-metodu ta’ valutazzjoni applikat minn OPAK, l-Awtorità tirrileva li valuri ta’ bejgħ komparattivi jidhru inqas eżatti minn metodi oħrajn deskritti mill-NTF, minħabba li l-karatteristiċi u l-użu mistenni tal-proprjetà jiġu kkunsidrati inqas. Madankollu, l-Awtorità tifhem mill-istimi ta’ OPAK li l-metodu ta’ spiża tal-art, minħabba li huwa marbut sewwa mal-isfruttament massimu permess tal-art, ma jistax jintuża b’mod faċli meta ma jeżisti l-ebda pjan ta’ tqassim tat-territorju. F’dan ir-rigward, għandu jingħad li l-NTF issemmi wkoll valuri ta’ bejgħ komparattivi bħala wieħed mill-metodi aċċettabbli għall-istima ta’ art industrijali (46).
   F’dak l-isfond, l-Awtorità ssib li r-rapport ta’ OPAK għandu jitqies li huwa bbażat fuq indikaturi u standards ta’ valutazzjoni ġeneralment aċċettati.
   3.2.   KONKLUŻJONI DWAR L-ELEMENT TA’ GĦAJNUNA MILL-ISTAT FIL-BEJGĦ TAT-TITOLU NUMRU 4/165 LIL BRYNE INDUSTRIPARK
   Il-prezz tal-bejgħ lil Bryne Industripark kien ta’ NOK 470 000. Dan huwa fil-limiti l-baxxi tal-firxa ta’ prezzijiet stabbilita minn OPAK (NOK 4 510 000 sa NOK 5 636 000), u kemxejn inqas mill-valur tal-bejgħ stmat ta’ NOK 5.1 miljun.
   Jirriżulta mill-ġurisprudenza tal-Qorti tal-Prim’Istanza li l-Awtorità, meta teżamina stimi ta’ valur li jitressqu quddiemha waqt proċedura ta’ għajnuna mill-Istat li tirrigwarda l-bejgħ ta’ art u bini minn awtoritajiet pubbliċi, għandha “tiddetermina jekk [il-prezz tal-bejgħ] jiddevjax biżżejjed li jiġġustifika l-konklużjoni li hemm xi benefiċċju” (47) (enfasi miżjuda). Barra minn hekk, it-tranżazzjoni f’dan il-każ tikkonċerna art mhux żviluppata u mhux soġġetta għal pjan ta’ tqassim tat-territorju, li l-valur tagħha, skont OPAK, ma jistax ikun stabbilit b’ċertezza. B’hekk, il-valur tas-suq reali tal-proprjetà jista’ wkoll ikun fil-limiti l-baxxi tal-firxa ta’ prezzijiet stabbiliti minn OPAK, li jikkorrispondi għall-prezz li fil-fatt ħallset Bryne Industripark. F’dak l-isfond, l-Awtorità tikkonkludi li ma jistax ikun stabbilit li l-prezz tal-proprjetà ta xi benefiċċju lil Bryne Industripark fis-sens tar-regolamenti dwar l-għajnuna mill-Istat.
   Għaldaqstant, it-tranżazzjoni ma tinvolvix l-għoti ta’ għajnuna mill-Istat, fis-sens tal-Artikolu 61(1) taż-ŻEE, lil Bryne Industripark.
   4.   IL-BEJGĦ TAT-TITOLI NUMRI 2/70 U 2/32 (BRYNE STADION) LIL BRYNE FK
   
   Fid-deċiżjoni tal-ftuħ ta’ proċedura ta’ investigazzjoni formali, l-Awtorità esprimiet dubji li t-trasferiment lil Bryne FK għal NOK 0 seħħ skont il-kundizzjonijiet tas-suq. Barra minn hekk, l-Awtorità kkunsidrat li Bryne FK, fuq il-bażi tal-informazzjoni disponibbli għaliha f’dak iż-żmien, x’aktarx li kien jaqa’ taħt id-definizzjoni ta’ intrapriża għall-fini tar-regolamenti dwar l-għajnuna mill-Istat, li twettaq attivitajiet ekonomiċi li jistgħu jaffettwaw il-kummerċ fiż-ŻEE. Fuq dik il-bażi, l-Awtorità kienet tal-fehma preliminari li t-tranżazzjoni setgħet tinvolvi riżorsi tal-Istat, tat vantaġġ lil intrapriża, u li setgħet taffettwa l-kummerċ fiż-ŻEE.
   Informazzjoni ġdida saret disponibbli għall-Awtorità permezz tal-proċedura ta’ investigazzjoni formali.
   F’kummenti għad-deċiżjoni ta’ ftuħ tal-proċedura ta’ investigazzjoni formali u b’risposta għall-ordni biex tingħata informazzjoni li saret mill-Awtorità, l-awtoritajiet Norveġiżi pprovdew, l-ewwel, stima tal-valur tat-titoli ttrasferiti, u t-tieni, aktar informazzjoni dwar l-istruttura organizzattiva tal-klabb tal-futbol fil-mument tat-tranżazzjoni. F’dak li jirrigwarda l-istruttura organizzattiva, ġie rrilevat li l-klabb kien jikkonsisti f’żewġ entitajiet, jiġifieri Bryne ASA u Bryne FK.
   4.1.   RIŻORSI TAL-ISTAT
   L-Artikolu 61(1) tal-Ftehim dwar iż-ŻEE jitlob li miżura għandha tingħata mill-Istat jew minn riżorsi statali sabiex din tkun ikkunsidrata bħala għajnuna mill-Istat.
   L-Awtorità tfakkar li, skont ġurisprudenza stabbilita, id-definizzjoni ta’ għajnuna hija aktar ġenerali minn dik ta’ sussidju, minħabba li tinkludi mhux biss benefiċċji pożittivi, bħas-sussidji nfushom, iżda wkoll miżuri tal-Istat li, f’forom differenti, itaffu l-piżijiet li normalment ikunu inklużi fil-baġit ta’ intrapriża u li għalhekk, mingħajr ma huma sussidji fis-sens strett tal-kelma, huma simili fin-natura tagħhom u għandhom l-istess effett (48). It-telf tad-dħul mill-Istat f’bejgħ taħt il-valur tas-suq ukoll jaqa’ taħt il-kunċett ta’ riżorsi statali.
   Għaldaqstant, biex ikun iddeterminat jekk kinux involuti riżorsi tal-Istat fil-bejgħ tat-titoli numri 2/70 u 2/32 lil Bryne FK, għandu jkun iddeterminat il-valur tas-suq tagħhom. F’każ li l-muniċipalità kienet biegħethom għal prezz taħt il-valur tas-suq, kienu jkunu ġew ikkunsmati riżorsi tal-Istat fil-forma ta’ dħul mitluf.
   L-awtoritajiet Norveġiżi ressqu stima tal-valur tal-art li fuqha kien mibni l-istadju, li saret minn OPAK. Bħal ma ntqal aktar ‘il fuq, l-istima tal-valur għandha tkun eżaminata waqt li jitqiesu l-linji gwida tal-Awtorità.
   
      Stimatur tal-assi indipendenti ta’ reputazzjoni tajba
   
   Fl-evalwazzjoni tar-rapport, l-Awtorità tinnota li l-istess stimatur tal-assi, OPAK/is-Sur Aarsheim, għamlu din l-istima. L-Awtorità diġà kkonkludiet li OPAK u s-Sur Aarsheim jissodisfaw ir-rekwiżit fil-linji gwida li l-istimatur tal-assi għandu jkollu reputazzjoni tajba. Barra minn hekk, l-Awtorità m’għandha l-ebda raġuni biex temmen li s-Sur Aarsheim ma kienx indipendenti fit-twettiq tal-istima.
   
      Stima tal-valur tas-suq fuq il-bażi ta’ indikaturi u standards ta’ valutazzjoni ġeneralment aċċettati
   
   Fid-dawl tan-natura speċjali tal-proprjetà in kwistjoni, huwa neċessarju li wieħed jeżamina l-metodu applikat f’ċertu dettall sabiex ikun determinat jekk l-istima saritx fuq il-bażi ta’ indikaturi u standards ta’ valutazzjoni ġeneralment aċċettati.
   L-istima fiha, l-ewwel, deskrizzjoni tal-użu attwali tal-art, jiġifieri, grawnd tal-futbol, pista tal-ġiri, kampijiet tat-taħriġ, tribuna u swali għat-taħriġ. Iż-żona hija allokata għal skopijiet sportivi fil-pjan ta’ tqassim ta’ territorju applikabbli, datat 28 ta’ Ottubru 1997. OPAK tiddikjara li, bħala punt ta’ tluq, il-valur tal-art għandu jkun ibbażat fuq l-isfruttament permissibbli tal-art. Madankollu, OPAK tikkonkludi li minħabba li diġà hemm mibnija faċilitajiet sportivi fuq l-art, u, għalhekk, m’hemmx sfruttament permissibbli, għandha tkun applikata metodoloġija differenti. Minħabba li l-istadju rċieva fondi tal-logħob (49), OPAK tirreferi għall-kondizzjonijiet li jirregolaw dawn il-fondi, li jipprovdu li l-faċilitajiet għandhom jinżammu miftuħa u jintużaw għal 40 sena, inkella l-fondi jridu jingħataw lura. Barra minn hekk, biex wieħed ikun jista’ jistma l-valur tal-art taħt pjan alternattiv ta’ tqassim tat-territorju, it-termini ta’ pjan bħal dan għandhom ikunu magħrufa. F’dan l-isfond, OPAK tikkonkludi li l-istadju jista’ jkun ivvalutat biss bħala proprjetà għall-iżvilupp ta’ faċilitajiet sportivi. L-istima hija, għaldaqstant, ibbażata fuq paragun ma’ art industrijali mibjugħa fiż-żona, u jsir tnaqqis fuq il-bażi li m’hemmx żoni kummerċjali li jipproduċu dħul fil-pjan ta’ tqassim ta’ territorju attwali. OPAK tikkonkludi li l-prezz tas-suq għandu jkun fil-medda ta’ NOK 2 385 000 sa NOK 2 915 000, u tistma NOK 2 650 000 bħala l-valur tal-bejgħ.
   L-Awtorità tinnota, bħala punt ta’ tluq, li l-istima mhix ibbażata fuq xi wieħed mill-metodi ppreferuti stabbiliti mill-Assoċjazzjoni Norveġiża ta’ Stimaturi tal-Assi. Lanqas ma hi bbażata fuq paragun dirett ma’ proprjetajiet simili.
   Madankollu, l-Awtorità tirrikonoxxi li stadju tal-futbol huwa tip ta’ proprjetà uniku, u bħala tali, huwa diffiċli li jsir paragun dirett ma’ tipi oħrajn ta’ proprjetajiet. Barra minn hekk, l-Awtorità tikkonsidra li, minħabba n-nuqqas ta’ pjan ta’ tqassim ta’ territorju alternattiv u l-iżvantaġġ ekonomiku li jirriżulta mill-obbligu ta’ rimbors f’każ ta’ tqassim mill-ġdid tat-territorju, stima tal-valur ibbażata fuq il-pjan attwali ta’ tqassim tat-territorju tidher li tirrifletti l-aħjar il-valur tal-art attwalment ittrasferita. Fl-aħħar nett, l-Awtorità tirrikonoxxi d-diffikultà relatata ma’ stimi ta’ valur ta’ proprjetajiet allokati għal skopijiet sportivi, li, skont ir-regoli attwali tat-tqassim tat-territorju, ma jistgħux jintużaw bħala żoni kummerċjali li jipproduċu dħul. F’dawn iċ-ċirkostanzi, l-Awtorità tikkonkludi li l-metodu applikat minn OPAK/is-Sur Aarsheim huwa aċċettabbli għall-istima tal-prezz tas-suq, għalkemm kwalunkwe prezz bħal dan huwa, inevitabbilment, inċert ħafna. Pereżempju, l-Awtorità tikkonkludi li l-valur tas-suq jista’ jitnaqqas aktar minħabba l-fatt li l-klabb diġà kellu ftehim ta’ kiri għall-art, li, b’konsegwenza ta’ dan, huwa ta’ piż fuq il-proprjetà għal xerrej ieħor. B’dawn ir-riżervi, l-Awtorità tqis ir-rapport dettaljat u sostanzjat biżżejjed biex ikun jista’ jindika, bi grad suffiċjenti ta’ ċertezza, dak li x’aktarx ikun il-valur.
   Minħabba li l-Muniċipalità ta’ Time ttrasferiet il-proprjetà lil Bryne FK għall-prezz ta’ NOK 0 filwaqt li kellha valur stmat ta’ madwar NOK 2 650 000, l-Awtorità tikkonkludi li f’din it-tranżazzjoni kienu involuti r-riżorsi tal-Istat.
   4.2.   VANTAĠĠ EKONOMIKU LIL INTRAPRIŻA
   (a)   Il-preżenza ta’ vantaġġ ekonomiku
   
   Peress li l-proprjetà kienet ittrasferita lil Bryne FK għal NOK 0, hemm differenza ċara bejn il-prezz imħallas u l-valur tas-suq probabbli tal-proprjetà. L-Awtorità għalhekk tikkonkludi li l-tranżazzjoni tagħti vantaġġ ekonomiku lil Bryne FK minħabba li l-klabb ma kellux iħallas għall-art il-valur li kellha skont i-kondizzjonijiet tas-suq.
   (b)   Bryne FK bħala intrapriża għall-fini tar-regolamenti dwar l-għajnuna mill-Istat
   
   Wara, għandu jiġi evalwat jekk Bryne FK għandux jitqies bħala intrapriża għall-finijiet tar-regolamenti dwar l-għajnuna mill-Istat. Għal dak il-għan, għandu jiġi mfakkar li l-kunċett ta’ intrapriża jinkludi kull entità impenjata f’attività ekonomika, irrispettivament mill-istatus legali tal-entità u l-mod kif hija ffinanzjata, u li kwalunkwe attività li tikkonsisti fl-offerta ta’ prodotti u servizzi fuq suq partikolari hija attività ekonomika (50).
   Bryne FK għandu tim professjonali jew semi-professjonali li bħalissa qiegħed jilgħab fid-diviżjoni ta’ taħt il-kampjonat tal-premier, u, fil-mument tat-tranżazzjoni, fil-kampjunat tal-premier. Fid-deċiżjoni tal-ftuħ, il-kwalifikazzjoni preliminari tal-Awtorità ta’ Bryne FK bħala intrapriża kienet ibbażata fuq il-fatt li xi wħud mill-attivitajiet tiegħu, jiġifieri l-bejgħ u x-xiri ta’ plejers professjonali, il-provvediment ta’ divertiment fil-forma ta’ partiti tal-futbol, u l-provvediment ta’ spazju ta’ reklamar, dehru li kienu offruti fuq suq, u, għaldaqstant, kienu ta’ natura ekonomika. L-Awtorità ma tistax tara li tressqu argumenti ġodda li jistgħu jbiddlu l-konklużjoni tagħha waqt il-proċedura ta’ investigazzjoni formali. Għaldaqstant, għandu jkun konkluż li f’dak li jirrigwarda dawn l-attivitajiet, Bryne FK huwa intrapriża għall-fini tar-regolamenti dwar l-għajnuna mill-Istat.
   Madankollu, l-Awtorità tinnota li 89 fil-mija tal-attivitajiet totali ta’ Bryne FK, imkejla permezz tan-numru ta’ sigħat ta’ attività, jirrigwardaw attivitajiet ta’ futbol mhux professjonali, jiġifieri l-organizzazzjoni ta’ attivitajiet għat-tfal u ż-żgħażagħ (51).
   Skont il-ġurisprudenza tal-Qorti tal-Ġustizzja Ewropea, il-prattika tal-isports hija soġġetta għal-liġi taż-ŻEE biss safejn tirrappreżenta attività ekonomika fis-sens tal-Ftehim dwar iż-ŻEE. Dan japplika għal attivitajiet ta’ plejers professjonali jew semi-professjonali offruti fuq is-suq (52). Kif imsemmi qabel, dawn l-attivitajiet kienu kkonċentrati fi ħdan il-kumpanija Bryne ASA. Min-naħa l-oħra, l-attivitajiet offruti minn Bryne FK lil 600 plejer tal-futbol żgħażugħ fil-klabb isiru fuq bażi mhux ta’ profitt u l-parti l-kbira fuq il-bażi ta’ xogħol volontarju minn ġenituri u oħrajn (53).
   Imbagħad, għandu jkun innutat li, fil-prattika tal-Kummissjoni Ewropea, ġie stabbilit li l-provvediment ta’ attivitajiet sportivi bħal dawn għall-benefiċċju tat-tfal u taż-żgħażagħ, m’humiex attivitajiet ekonomiċi għall-fini tar-regolamenti dwar l-għajnuna mill-Istat. F’każ li kien jikkonċerna l-appoġġ pubbliku għal attivitajiet sportivi organizzati minn klabbs sportivi professjonali għal żgħażagħ fi Franza, il-Kummissjoni sabet li l-appoġġ għall-edukazzjoni ċivika, akkademika u sportiva għaż-żgħażagħ jista’ jitqies bħala kompitu ġenerali li jaqa’ fuq l-Istat fil-qasam tal-edukazzjoni. Sal-punt li din l-edukazzjoni ħadet post dak li qabel kien magħruf bħala “studji sportivi”, filwaqt li żammet il-karatteristiċi u l-organizzazzjoni ġenerali, l-appoġġ fil-kwistjoni jibbenefika attivitajiet fil-qasam tal-edukazzjoni u, għalhekk, jaqa’ barra l-qasam tal-kompetizzjoni. Barra minn hekk, xi wħud mill-attivitajiet appoġġjati kellhom l-għan li jnaqqsu l-vjolenza fost il-partitarji u attivitajiet fil-komunità. Il-Kummissjoni qieset li attivitajiet bħal dawn jistgħu jkunu definiti bħala li jikkontribwixxu għall-edukazzjoni ċivika fis-sens wiesa’. Għaldaqstant, hija kkonkludiet li l-miżuri inkwistjoni kienu komparabbli ma’ attivitajiet edukattivi li huma responsabbiltà tas-sistema edukattiva nazzjonali, wieħed mill-kompiti ġenerali tal-Istat (54).
   F’dak ir-rigward, għandu jkun innotat li l-Assoċjazzjoni Norveġiża tal-Futbol (NFF) irrilevat li, fil-prinċipju, hija responsabbiltà tal-pubbliku li joffri u jorganizza attivitajiet sportivi għat-tfal/żgħażagħ fl-ambjent lokali tagħhom. Il-klabbs, f’kooperazzjoni ma’ awtoritajiet lokali u l-Assoċjazzjoni, jassumu parti konsiderevoli mir-responsabbiltà għall-iżvilupp ta’ faċilitajiet u l-organizzazzjoni ta’ attivitajiet fil-livelli kollha. Barra minn hekk, NFF irrilevat li l-awtoritajiet Norveġiżi ripetutament enfasizzaw l-impatt pożittiv tal-futbol bħala mekkaniżmu ta’ inklużjoni soċjali (55).
   Minħabba li l-klabbs, kif irrilevat mill-NFF, jorganizzaw attivitajiet tal-futbol għat-tfal u ż-żgħażagħ u b’hekk jipprovdu servizz edukattiv fil-qasam tal-isports u mezz għall-inklużjoni soċjali u l-mobilità, l-Awtorità tqis li l-attivitajiet rikreattivi tal-futbol organizzati minn Bryne FK jistgħu jitqiesu bħala kompitu mwettaq fl-interess ġenerali, simili għal attivitajiet edukattivi. Għaldaqstant, attivitajiet bħal dawn ma jirrappreżentawx attivitajiet ekonomiċi fis-sens tad-dispożizzjonijiet tal-Ftehim dwar iż-ŻEE dwar l-għajnuna mill-Istat.
   Fid-dawl ta’ dan, l-Awtorità tikkonkludi li, fir-rigward tal-attivitajiet mhux professjonali tiegħu, Bryne FK ma jistax jitqies bħala intrapriża għall-finijiet tar-regolamenti dwar l-għajnuna mill-Istat.
   (c)   L-ebda benefiċċju għall-attivitajiet ekonomiċi tal-klabb
   
   Il-Kummissjoni Ewropea sabet li, meta klabb sportiv iwettaq attivitajiet ekonomiċi kif ukoll mhux ekonomiċi, l-ebda għajnuna mill-Istat ma tkun preżenti jekk il-klabb, permezz ta’ kontabilità separata, jiżgura li l-attivitajiet ekonomiċi ma jirċievu l-ebda vantaġġ (56). Il-pass li jmiss fl-evalwazzjoni għalhekk għandu jiffoka fuq jekk il-vantaġġ li jikkonsisti fit-trasferiment ta’ proprjetà għal prezz taħt il-prezz tas-suq stmat, ibbenefikax fil-fatt l-attivitajiet ekonomiċi tal-klabb.
   Bħala punt tat-tluq, għandu jkun innutat li l-klabb, fil-mument tat-tranżazzjoni, kien jikkonsisti f’żewġ entitajiet legali, jiġifieri Bryne FK u Bryne Fotball ASA. It-tqassim tal-kompiti u r-relazzjonijiet ekonomiċi bejn iż-żewġ entitajiet kienu stabbiliti fi ftehim ta’ kooperazzjoni li daħlu fih il-klabb u l-kumpanija fis-sena 2000.
   Taħt il-ftehim ta’ kooperazzjoni bejn iż-żewġ entitajiet, Bryne Fotball ASA kienet responsabbli mit-twettiq tal-attivitajiet ekonomiċi bħal ftehimiet ta’ sponsorjar, il-bejgħ ta’ drittijiet tat-televiżjoni u tal-midja, il-provvediment ta’ spazju ta’ reklamar fl-istadju, il-bejgħ u l-liċenzjar ta’ parafernalja għall-partitarji u l-isfruttament kummerċjali tal-plejers u l-isem u l-logo tal-klabb, il-bejgħ ta’ biljetti għal-logħbiet tal-klabb li jintlagħbu fil-grawnd tiegħu u ftehimiet li jikkonċernaw attivitajiet tat-tombla (Klawżola 2.1).
   Bryne FK, min-naħa l-oħra, kien responsabbli għall-attivitajiet sportivi kollha, inkluż taħriġ u partiti, id-dmirijiet kollha uffiċjali skont ir-regolamenti sportivi tal-NFF, attivitajiet oħrajn relatati ma ġbir ta’ fondi għall-parti tal-klabb li mhix professjonali, u l-operat tal-istadju, minbarra r-reklamar.
   Għalkemm Bryne FK kien formalment l-impjegatur ta’ plejers professjonali u persunal ta’ appoġġ, u parti għall-kuntratt formali dwar ftehimiet li jirrigwardaw il-bejgħ, xiri u kiri ta’ plejers, l-obbligi finanzjarji kollha relatati ma’ dawn (57) kienu jsiru minn Bryne Fotball ASA. Barra minn hekk, kull profitt nett wara li kienu jiġu koperti l-ispejjeż finanzjarji kollha kienu jibqgħu fi ħdan Bryne Fotball ASA (Klawżola 4.2). Fl-aħħar nett, il-persunal amministrattiv kien jiġi rreklutat u mħallas minn Bryne Fotball ASA (Klawżola 5.1).
   Taħt il-ftehim, l-istadju bħala tali kien ir-responsabbiltà ta’ Bryne FK. Bryne Fotball ASA għandha tħallas 150 000 NOK kull sena għall-użu tal-istadju inġenerali u 10 000 NOK għal kull partita uffiċjali lil Bryne FK (4.2). Bryne Fotball ASA kellha tħallas ukoll lil Bryne FK ħlas annwali għad-dritt li tisfrutta l-isem u l-logo tal-klabb, u l-isfruttament kummerċjali tal-plejers (Klawżola 4.3). Ukoll, meta t-tim professjonali kien juża assi proprjetà ta’ Bryne FK, bħall-istadju u l-isem u l-logo tal-klabb, il-klabb kien ikollu jitħallas. Bryne FK jasserixxi fis-sottomissjoni tiegħu lill-Awtorità li dan kien primjum ibbażat fuq is-suq għalkemm ma pprovdiex dokumentazzjoni rigward il-kalkolu ta’ dan il-primjum.
   Bis-saħħa tal-ftehim ta’ kooperazzjoni, Bryne FK jista’ jingħad li jwettaq xi attivitajiet ta’ ġbir ta’ fondi oħrajn, b’mod partikolari il-kiri tal-istadju u tal-isem u tal-logo lil Bryne Fotball ASA. Dawn l-attivitajiet huma ta’ tali natura li, bħala kwistjoni ta’ prinċipju, jistgħu jseħħu f’suq f’kompetizzjoni ma’ operaturi oħrajn, u b’hekk jaqgħu fid-definizzjoni ta’ attività ekonomika. Madankollu, fil-każ preżenti, l-effett tal-ħlas mill-kumpanija ta’ responsabbiltà limitata għall-użu tagħha tal-istadju u tal-isem u l-logo tal-klabb kien li jassigura b’mod effettiv li l-ebda fond maħsub li jibbenefika l-attivitajiet rikreattivi tal-futbol ma jakkumula mal-attivitajiet professjonali tal-futbol. B’hekk, id-dħul li Bryne FK kiseb permezz ta’ dan l-arranġament jidher li għadda lura għall-attivitajiet tal-futbol mhux professjonali li jseħħu fi ħdan Bryne FK.
   Kif intwera hawn fuq, l-ispejjeż kollha li jappartjenu għat-tim professjonali kienu mħallsa minn Bryne Fotball ASA, u li, meta t-tim professjonali juża’ assi proprjetà ta’ Bryne FK, il-klabb għandu jitħallas. Għandu jkun innotat ukoll li l-attivitajiet kummerċjali kollha (bħal reklamar eċċ.) relatati mal-futbol professjonali jsiru fi ħdan Bryne Fotball ASA (58). Kif innutat aktar ‘il fuq, taħt il-ftehim mal-muniċipalità ta’ Time, l-art tal-istadju ngħatat lil Bryne FK, mhux lil Bryne Fotball ASA. F’dawn iċ-ċirkostanzi, l-Awtorità hija tal-fehma li l-ftehim ta’ kooperazzjoni jiżgura li kwalunkwe għajnuna mogħtija lil Bryne FK ma kinitx tibbenefika l-attivitajiet tal-futbol professjonali jew xi attivitajiet kummerċjali relatati miegħu, minħabba li l-kontabilità ta’ dawn l-attivitajiet kienu jinżammu b’mod separat minn dawk ta’ Bryne FK.
   Barra minn hekk, l-Awtorità tinnota li Bryne FK iddikjara li l-attivitajiet kollha tiegħu stess isiru fil-proprjetà tal-istadju, li l-attivitajiet mhux professjonali tiegħu jirrappreżentaw madwar 89 fil-mija. Dan ifisser li l-proprjetà tintuża l-aktar għall-attivitajiet ewlenin tal-klabb stess, jiġifieri l-offerta ta’ attivitajiet rikreattivi tal-futbol fil-komunità lokali, l-aktar lil tfal u żgħażagħ.
   F’dawn iċ-ċirkostanzi, l-Awtorità tikkonkludi li l-attivitajiet ta’ Bryne FK li jipproduċu dħul b’mod ċar għandhom karattru strumentali u anċillari għall-objettiv ewlieni tal-klabb (59).
   Barra minn hekk, fir-rigward tal-kiri tal-istadju tal-futbol b’mod partikolari, l-Awtorità tinnota li l-istadju f’dan il-każ għandu kapaċità limitata ta’ postijiet bilqiegħda u ma jinsabx f’ċentru urban kbir. Għaldaqstant, jista’ jidher li l-użu tal-istadju ma jkunx ta’ interess sinjifikanti għal partijiet oħrajn ħlief Bryne Fotball ASA, jipproduċi dħul modest u, b’konsegwenza ta’ dan, huwa ta’ interess limitat għal investituri privati li jkunu qegħdin ifittxu qligħ. Punt importanti, minħabba li r-rapport ta’ OPAK isemmi b’mod speċifiku li m’hemmx żoni kummerċjali marbuta magħha, huwa li ż-żona tal-istadju ma tikkompetix ma’ stabbilimenti tax-xiri jew binjiet ta’ uffiċini fir-reġjun.
   Fir-rebbiegħa tal-2004, jiġifieri madwar sitt xhur wara t-tranżazzjoni, Bryne Fotball ASA temmet l-attivitajiet tagħha u l-attivitajiet professjonali ġew ittrasferiti lil Bryne FK. Barra minn hekk, Bryne FK ikkonferma li l-klabb ma jżommx kontabilità separata għat-tipi differenti ta’ attivitajiet li jseħħu fil-klabb.
   Minħabba li t-trasferiment ta’ proprjetà hija tranżazzjoni ta’ darba, l-istima li saret hawn fuq hija bbażata fuq l-istruttura tal-klabb fil-mument tat-tranżazzjoni. Evalwazzjoni tal-effetti possibbli għall-attivitajiet ekonomiċi tal-klabb wara l-amalgamazzjoni tkun iġġustifikata jekk ikun hemm sinjal li l-mod kif ġraw l-avvenimenti kien fil-fatt immirat sabiex jiġu evitati r-regolamenti dwar l-għajnuna mill-Istat billi l-vantaġġ ekonomiku jingħadda minn entità mhux ekonomika. Fil-każ preżenti, l-Awtorità m’għandha l-ebda indikazzjoni li l-amalgamazzjoni sussegwenti ta’ Bryne FK u Bryne Fotball ASA kienet ippjanata fil-mument tat-trasferiment, marbuta b’xi mod mal-akkwist tal-klabb tal-art jew imfassla b’xi mod biex jiġu evitati r-regolament taż-ŻEE dwar l-għajnuna mill-Istat.
   L-Awtorità għaldaqstant tikkonkludi li l-appoġġ mogħti lil Bryne FK permezz tat-trasferiment tal-art li fuqha kien mibni l-istadju ma kienx jibbenefika l-attivitajiet ekonomiċi tal-klabb.
   4.3.   KONKLUŻJONI DWAR IT-TRASFERIMENT TAT-TITOLI NUMRI 2/70 U 2/32 LIL BRYNE FK
   Fid-dawl ta’ dan li ntqal hawn fuq, l-Awtorità tikkonkludi li t-trasferiment tal-proprjetà lil Bryne KF ma kienx jinvolvi għajnuna mill-Istat fis-sens tal-Artikolu 61(1) ŻEE.
   5.   KONKLUŻJONI
   
   Fuq il-bażi tal-evalwazzjoni mogħtija hawn fuq, l-Awtorità tikkonkludi li ma jistax jiġi pprovat li xi waħda mit-tliet tranżazzjonijiet li huma s-suġġett ta’ din id-Deċiżjoni kienet tinvolvi għajnuna mill-Istat fis-sens tal-Artikolu 61(1) tal-Ftehim dwar iż-ŻEE.
   ADOTTAT DIN ID-DEĊIŻJONI:
   Artikolu 1
   L-Awtorità ta’ Sorveljanza tal-EFTA tikkunsidra li l-bejgħ mill-Muniċipalità ta’ Time tal-proprjetajiet irreġistrati taħt it-titoli numri 1/151, 1/301, 1/630 (lil Grunnsteinen); titolu numru 4/165 (lil Bryne Industripark AS) u t-titoli numri 2/72 u 2/32 lil Bryne FK ma kienx jikkostitwixxi għajnuna mill-Istat fis-sens tal-Artikolu 61 tal-Ftehim dwar iż-ŻEE.
   Artikolu 2
   Din id-Deċiżjoni hija indirizzata lir-Renju tan-Norveġja.
   Artikolu 3
   Il-verżjoni bl-Ingliż biss hija awtentika.
   
      Magħmul fi Brussell, it-23 ta’ Lulju 2009.
      
         
            Għall-Awtorità ta’ Sorveljanza tal-EFTA
         
         Per SANDERUD
         
            President
         
         Kristján A. STEFÁNSSON
         
            Membru tal-Kulleġġ
         
      
   
   
      (1)  Minn hawn ‘il quddiem imsejħa l-Awtorità.
   
      (2)  Minn hawn ‘il quddiem imsejjaħ il-Ftehim dwar iż-ŻEE.
   
      (3)  Minn hawn ‘il quddiem imsejjaħ il-Ftehim dwar is-Sorveljanza u dwar il-Qorti.
   
      (4)  Minn hawn ‘il quddiem imsejjaħ il-Protokoll 3.
   
      (5)  Linji gwida dwar l-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE u l-Artikolu 1 tal-Protokoll 3 għall-Ftehim dwar is-Sorveljanza u dwar il-Qorti, adottati u maħruġa mill-Awtorità fid-19 ta’ Jannar 1994 (ĠU L 231, 3.9.1994, p. 1, u s-Suppliment taż-ŻEE Numru 32, 3.9.1994 p. 1). Il-Linji gwida ġew emendati l-aħħar fl-10 ta’ Ġunju 2009 (minn hawn ‘il quddiem imsejħa “l-Linji gwida dwar l-Għajnuna mill-Istat”). Il-verżjoni aġġornata tal-Linji gwida dwar l-Għajnuna mill-Istat hija ppubblikata fuq il-websajt tal-Awtorità: http://www.eftasurv.int/state-aid/legal-framework/state-aid-guidelines/
   
      (6)  Deċiżjoni Numru 195/04/COL tal-14 ta’ Lulju 2004 (ĠU C 139, 25.5.2006, p. 37, u s-Suppliment taż-ŻEE Numru 26, 25.5.2006 p. 1) kif emendata mid-Deċiżjoni Numru 319/05/COL tal-14 ta’ Diċembru 2005 (ĠU L 113, 27.4.2006, p. 24, u s-Suppliment taż-ŻEE Numru 21, 27.4.2006, p. 46). Il-verżjoni kkonsolidata tad-Deċiżjoni Numru 195/04/COL tinsab fuq il-websajt tal-Awtorità: http://www.eftasurv.int/media/decisions/195-04-COL.pdf
   
      (7)  ĠU C 138, 5.6.2008, p. 30, u s-Suppliment taż-ŻEE Numru 31, 5.6.2008, p. 1.
   
      (8)  Għal aktar dettalji dwar l-iskambju ta’ korrispondenza ara d-Deċiżjoni tal-Awtorità Numru 717/07/COL ippubblikata fuq il-websajt tal-Awtorità: http://www.eftasurv.int/fieldsofwork/fieldstateaid/stateaidregistry/sadecnor07/717_07_col.pdf.
   
      (9)  Ara n-nota f’ qiegħ il-paġna nru 7.
   
      (10)  Avvenimenti Nri 484855 (Kummenti mill-Assoċjazzjoni tal-Futbol Norveġiża, datata l-4 ta’ Lulju 2008), 485026 (Kummenti mid-ditta tal-avukati Arntzen de Besche f’isem Bryne fotballklubb, datata t-8 ta’ Lulju 2008) u 485461(Kummenti mid-ditta tal-avukati Selmer f’isem Vålerenga football, datata t-8 ta’ Lulju 2008).
   
      (11)  Minn hawn ‘il quddiem imsejjaħ “il-Ftehim Grunnsteinen”.
   
      (12)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879), risposta għad-domanda 1(e).
   
      (13)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879), Domanda 1(e).
   
      (14)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879, Anness 1).
   
      (15)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879, Anness 2). Fir-risposta tan-Norveġja, huwa ddikjarat li l-valutazzjoni tal-valur kienet tirrigwarda t-titoli numri 1/301 u 1/630. Madankollu, dan mhux rifless fil-valutazzjoni reali, u n-numru ta’ metri kwadri msemmi fiha lanqas ma jindika li ġew ikkunsidrati ż-żewġ proprjetajiet.
   
      (16)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879, Anness 5).
   
      (17)  Dan jidher li huwa bbażat fuq valur ta’ NOK 600 għal kull metru kwadru flimkien mal-valur ta’ bini fuq it-titolu numru 1/301. L-Awtorità ma ngħatatx valutazzjoni tal-bini.
   
      (18)  Dan huwa bbażat fuq l-istima tal-ispiża oriġinali tal-Muniċipalità ta’ NOK 125 000, stabbiliti fid-dokumenti ta’ sfond għad-deliberazzjonijiet fil-kunsill muniċipali (Avveniment Numru 413558, pp. 16-17). L-istima minn Skanska tidher li nkisbet fi stadju aktar tard.
   
      (19)  Il-kummenti tan-Norveġja għad-deċiżjoni ta’ ftuħ tal-Awtorità, Avveniment Numru 466024, anness 3.
   
      (20)  Bin-Norveġiż: Tomtebelastningsmetoden.
   
      (21)  Avveniment Numru 413558, p. 19 et seq.
   
      (22)  Il-kummenti tan-Norveġja għad-deċiżjoni ta’ ftuħ tal-Awtorità, Avveniment Numru 466024, nota 9 ta’ qiegħ il-paġna.
   
      (23)  Il-kummenti tan-Norveġja għad-deċiżjoni ta’ ftuħ tal-Awtorità, Avveniment Numru 466024, Annessi 8 u 9.
   
      (24)  Avveniment Numru 413558, pp. 16-17.
   
      (25)  Ara l-Avveniment Numru 413558 (ilment oriġinali), ripetut fil-kummenti ta’ Aksjonsgruppa għar-risposta tan-Norveġja, Avveniment Numru 477440.
   
      (26)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879, Annessi 13-17).
   
      (27)  Minn hawn ‘il quddiem imsejjaħ “il-Ftehim ta’ Bryne”.
   
      (28)  Avveniment Numru 413558, p. 29, u r-risposta tan-Norveġja għall-ewwel talba għal informazzjoni mill-Awtorità (Avveniment Numru 427879, Anness 29). Mid-dokumenti ta’ sfond mill-bejgħ, jidher li l-muniċipalità kienet, min-naħa tagħha, xtrat l-art mingħand il-klabb tal-futbol għal NOK 1 miljun fl-1996. L-Awtorità m’għandhiex aktar informazzjoni fuq dan il-bejgħ.
   
      (29)  Il-ftehimiet ta’ kiri tal-art ipprovduti min-Norveġja, l-annessi 18 u 19 għar-risposta tan-Norveġja għall-ewwel talba għal informazzjoni mill-Awtorità (Avveniment Numru 427879).
   
      (30)  Ara l-Anness 24 għar-risposta tan-Norveġja għall-ewwel talba għal informazzjoni mill-Awtorità (Avveniment Numru 427879)
   
      (31)  Il-kummenti ta’ Bryne FK għall-ftuħ tal-proċedura ta’ investigazzjoni formali (Avveniment Numru 485026).
   
      (32)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879, Anness 21).
   
      (33)  Il-kumment tan-Norveġja għad-deċiżjoni tal-ftuħ ta’ proċedura ta’ investigazzjoni formali, ittra datata 21 ta’ Frar 2008 (Avveniment Numru 466024).
   
      (34)  Anness 13 għall-kummenti tan-Norveġja għad-deċiżjoni tal-ftuħ ta’ proċedura ta’ investigazzjoni formali, ittra datata l-21 ta’ Frar 2008 (Avveniment Numru 466024).
   
      (35)  Il-kumpanija b’responsabbiltà limitata kienet qiegħda tħallas il-pagi tal-plejers, kif ukoll il-pagi tal-fiżjoterapisti, kowċis u persunal ieħor ta’ appoġġ; il-kontribuzzjoni tas-sigurtà soċjali tal-impjegatur; ix-xiri u l-manutenzjoni tat-tagħmir meħtieġ għat-taħriġ u l-partiti; sessjonijiet ta’ taħriġ; u, fl-aħħar nett, spejjeż ta’ vvjaġġar għat-timijiet b’konnessjoni ma’ logħbiet li jintlagħbu fil-grawnds ta’ timijiet avversarji.
   
      (36)  Ir-risposta tan-Norveġja għall-ewwel talba għal informazzjoni mill-Awtorità (Avveniment Numru 427879, Anness 22).
   
      (37)  Ibbażat fuq tabella pprovduta minn Bryne FK (inkorporata f’Avveniment Numru 485026), li turi n-numru ta’ sigħat ta’ attività mqassma skont il-grupp ta’ età, ix-xahar u t-tip ta’ attività (taħriġ, partiti, eċċ.).
   
      (38)  Linji gwida tagħha dwar l-Elementi ta’ Għajnuna mill-Istat fil-Bejgħ ta’ Art u Bini minn Awtoritajiet Pubbliċi, Sezzjonijiet 2.2. (a) sa (c).
   
      (39)  r-risposta tan-Norveġja għad-deċiżjoni tal-ftuħ, tal-Awtorità Avveniment Numru 466024, p. 8 u l-Anness 5 (CV).
   
      (40)  Il-valutazzjoni ta’ OPAK tat-titoli numri 1/152, 1/301 u 1/630 (l-Anness 3 għall-Avveniment Numru 466024).
   
      (41)  Deċiżjoni tal-Awtorità Numru 170/05/COL tad-29 ta’ Ġunju 2005 dwar Bejgħ ta’ Proprjetajiet Pubbliċi - Bini tal-Librerija tal-Università u Parti minn Proprjetà Maġenbha f’Ożlo.
   
      (42)  http://www.ntf.no/naring.aspx
   
      (43)  Norges byggforskningsinstitutt u Statens vegvesen.
   
      (44)  Kawża T-274/01 Valmont vs Il-Kummissjoni [2004] Ġabra II-3145 paragrafu 72.
   
      (45)  Klawsola 1(3) tal-ftehim tal-bejgħ, Avveniment Numru 428860.
   
      (46)  Ara n-nota f’ qiegħ il-paġna nru 2.
   
      (47)  Kawża T-274/01 Valmont, iċċitata iktar ‘il fuq, paragrafu 45, u l-Kawżi Magħquda T-127/99, T-129/99 u T-148/99 Diputación Foral de Alava [2002] Ġabra II-1275, paragrafu 85.
   
      (48)  Ara, b’mod partikolari, il-Kawża C-143/99 Adria-Wien Pipeline u Wietersdorfer & Peggauer Zementwerke [2001] Ġabra I-8365, paragrafu 38; Kawża C-501/00 Spanja vs Il-Kummissjoni [2004] Ġabra I-6717, paragrafu 90, u l-Kawża C-66/02 L-Italja vs Il-Kummissjoni [2005] Ġabra I-0000, paragrafu 77.
   
      (49)  Fondi tal-logħob huma l-qligħ tal-kumpanija tal-logħob tal-Istat Norsk Tipping. Skont ir-regoli stabbiliti mill-Ministeru tal-Kultura u tal-Affarijiet tal-Knisja, faċilitajiet bħal dawn għandhom jinżammu miftuħa għal 40 sena mid-data li jitlestew. Ara l-fuljett “Om tilskudd til anlegg for idrett og fysisk aktivitet - 2008”, Kapitolu 4.9, http://www.regjeringen.no/upload/KKD/Idrett/V-0732B_web.pdf
   
      (50)  Ara s-sentenza tal-Qorti tal-EFTA fil-Kawża E-5/07, Private Barnehagers Landsforbund vs L-Awtorità ta’ Sorveljenza tal-EFTA, paragrafu 78, u l-Kawża C-218/00 Cisal [2002] Ġabra I-691, paragrafu 23.
   
      (51)  Avveniment Numru 485026 (kummenti tal-partijiet terzi minn Bryne FK.)
   
      (52)  Kawża 13-76, Donà vs Mantero [1976] Ġabra 1333, paragrafu 12.
   
      (53)  Avveniment Numru 485026 (kummenti tal-partijiet terzi minn Bryne fotballklubb).
   
      (54)  Kawża N 118/00 Subventions publiques aux clubs sportifs professionnels (Franza).
   
      (55)  Avveniment Numru 484855, Kummenti minn partijiet terzi mill-Assoċjazzjoni Norveġiża tal-Futbol datati t-3 ta’ Lulju 2008.
   
      (56)  Ara d-deċiżjoni tal-Kummissjoni fil-Kawża N 118/00, iċċitata iktar ‘il fuq.
   
      (57)  Dawn l-obbligi jikkonċernaw b’mod partikolari l-ħlas tal-prezz tax-xiri għal, u pagi u emolumenti oħrajn lil plejers, kowċis u persunal ta’ appoġġ. Il-kumpanija kellha tħallas ukoll it-taxxa tas-sigurtà soċjali għall-impjegati, u tkopri x-xiri u l-ispejjeż ta’ manutenzjoni għat-tagħmir; taħriġ fi tmiem il-ġimgħa; spejjeż ta’ vvjaġġar marbuta ma’ partiti u taħriġ fi grawnds ta’ timijiet oħrajn, u l-kiri ta’ grawnds u postijiet.
   
      (58)  Il-ftehim ta’ kooperazzjoni applikabbli dak iż-żmien kien jimplika li Bryne Fotball ASA, mhux Bryne FK, kienet responsabbli għal ftehimiet ta’ sponsorjar, il-bejgħ tad-drittijiet tat-televiżjoni u tal-midja, il-provvediment ta’ spazju għar-reklamar fl-istadium, il-bejgħ u l-liċenzjar ta’ parafernalja għall-partitarji u l-isfruttament kummerċjali tal-plejers u tal-isem u tal-logo tal-klabb. Barra minn hekk, Bryne Fotball ASA kienet responsabbli għall-bejgħ tal-biljetti għal-logħbiet tal-klabb li jintlagħbu fil-grawnd tiegħu. F’dak li jirrigwarda l-bejgħ u x-xiri ta’ plejers professjonali, għalkemm dawn kienu elenkati fost il-kompiti u r-responsabbiltajiet ta’ Bryne FK fil-klawsola 2.5 tal-ftehim, kienet Bryne Fotball ASA li kienet responsabbli għall-ħlas tal-prezz tax-xiri u l-pagi tal-plejers. B’hekk jidher li l-attivitajiet ikkwalifikati mill-Awtorità bħala ta’ natura ekonomika u li jistgħu jaffettwaw in-negozju u l-kompetizzjoni fi ħdan iż-ŻEE, seħħu fi ħdan Bryne Fotball ASA fil-mument tat-tranżazzjoni.
   
      (59)  Każ tal-Kummissjoni N 558/05 – Appoġġ lil Stabbilimenti ta’ Attività Professjonali (Polonja). Barra minn hekk, każ N 234/07 Promozzjoni ta’ R & Ż & I (Spanja), paragrafu 38, jindika wkoll li organizzazzjonijiet ta’ riċerka li primarjament ma jwettqux attivitajiet ekonomiċi jistgħu, madankollu, iwettqu riċerka f’isem intrapriżi bi ħlas mingħajr ma b’hekk jiġu kkwalifikati bħala intrapriżi għall-finijiet tar-regolamenti dwar l-għajnuna mill-Istat.